title: Biljardi

text: Biljardin historia ulottuu lajin alkulähteille 1400-luvulle. William Shakespeare mainitsee lajin useasti teoksissaan, mukaan lukien kuuluisat vuorosanat: "let's do billiards" näytelmässä Antony and Cleopatra (1606-07). Muita innokkaita lajin harrastajia ovat olleet muun muassa Mozart, Ludvig XIV, Marie Antoinette, Immanuel Kant, Napoleon, Abraham Lincoln, Mark Twain, George Washington, Charles Dickens, George Armstrong Custer, Theodore Roosevelt, Lewis Carroll, W. C. Fields, Babe Ruth, Bob Hope, Jackie Gleason.


title: Biljardi

text: Kaikkien biljardilajien katsotaan kehittyneen sisällä pelattaviksi peleiksi ulkona pelattavista keppi-ja-pallo- nurmikenttäpeleistä. Ne ovat siis sukua kroketille ja golfille.


title: Biljardi

text: Englanninkielisestä kirjallisuudesta löytyy sanan "billiards" maininta ensimmäisen kerran Edmund Spenserin kirjasta "Mother Hubberd's Tale", vuodelta 1591. Kirja mainitsee nopin, kortein ja "balliardsein" pelattavat pelit. Sanan "biljardi" alkuperä saattaa olla ranskan kielen keppiä tarkoittava sana "billart" tai "billette". Sanan alkuperä saattaa myös olla ranskan kielen palloa tarkoittava sana "bille". Biljardikepin nimitys "köö" juontaa juurensa myös ranskan kieleen, häntää tarkoittavaan sanaan "queue". Pelissä alun perin käytetty maila muistutti muodoltaan enemmän golf- tai jääkiekkomailaa. "Köö", eli "häntä" viittaa tapaan käyttää mailan häntäpäätä lyötäessä vallissa kiinni olevaa palloa.


title: Biljardi

text: Biljardiksi tunnistettavissa olevaa, krokettia muistuttavaa peliä pelattiin ulkotiloissa 1340-luvulla. Ranskan kuningas Ludvig XI:llä oli ensimmäinen tunnettu sisätiloissa sijaitseva biljardipöytä. Ludvig XIV kehitti peliä eteenpäin ja kasvatti sen suosiota ja se levisi nopeasti Ranskan aateliston keskuudessa. Vaikka peliä oltiin pitkään pelattu paljaalla maalla, tämä muoto näyttää hävinneen 18. vuosisadalla kroketin, golfin ja keilapelien tieltä, kun taas pöytäbiljardi on yleistynyt sisätilojen aktiviteettina. Skotlannin kuningatar Maria Stuart väitti, että hänen "table de billiard" vietiin pois niiden toimesta, joista lopulta tuli hänen teloittajansa (ja jotka käärivät hänen ruumiinsa pöydän verkaan). Vuonna 1588 Norfolkin herttua on kirjoitettu omistaneen vihreällä veralla päällystetyn biljardipöydän, kolme biljardikeppiä ja 11 norsunluista biljardipalloa. Biljardin suosio kasvoi niin, että vuoteen 1727 mennessä sitä pelattiin lähes jokaisessa pariisilaisessa kahvilassa. Englannissa peli oli kehittymässä herrasväen hyvin suosituksi toiminnaksi.


title: Biljardi

text: Etenkin kansainvälisiä, säädeltyjä ammattilaiskisoja ollaan kutsuttu urheilutapahtumiksi, eikä pelkästään peleiksi, alkaen viimeistään vuodesta 1893. Monista eri biljardilajeista järjestetään nykyisin kisoja, etenkin ysipallosta, snookerista, kolmen vallin karasta ja kasipallosta.


title: Biljardi

text: Vuonna 2005 pidetyssä World Games urheilutapahtumassa Saksan Duisburgissa oli mukana biljardiosio, johon sisältyi pool, snooker ja kara. Myös vuoden 2006 Aasian kisoissa esiteltiin biljardilajien luokka.


title: R. A. Salvatore

text: Robert Anthony ”Bob” Salvatore (s. 20. tammikuuta 1959 Leominster, Massachusetts) on yhdysvaltalainen fantasiakirjailija, joka tunnetaan erityisesti Forgotten Realms -romaaneistaan ja luomastaan Drizzt Do’Urden -hahmosta.


title: R. A. Salvatore

text: R. A. Salvatore syntyi Leominsterissa Massachusettsissa vuonna 1959. Hän lähti opiskelemaan tietojenkäsittelyä Fitchburg State Collegeen, mutta vaihtoi toisena opiskeluvuotenaan pääaineensa journalistiikkaan luettuaan J. R. R. Tolkienin "Tarun sormusten herrasta". Hän alkoi kirjoittaa tosissaan vuonna 1982, jolloin hän alkoi luonnostella "Echoes of the Fourth Magic" -romaaninsa käsikirjoitusta. Se oli Bermudan kolmio -aiheinen mysteerifantasia, joka julkaistiin lopulta vuonna 1990.


title: R. A. Salvatore

text: Hänen ensimmäinen julkaistu romaaninsa oli kuitenkin "Kristallisauva" vuonna 1988. Kirja on ensimmäinen osa "Jäätuulen laakso" -trilogiaa, joka aloitti pitkän sarjan Drizzt Do’Urdenista kertovia Forgotten Realms -kirjoja. Sitä seurasi "Musta haltia" -trilogia, joka edelsi edellisen trilogian tapahtumia.


title: R. A. Salvatore

text: Salvatore oli tehtyt elannokseen erilaisia töitä kirjoittamisen ohessa, mutta vuonna 1990 hän saattoi ryhtyä päätoimiseksi kirjailijaksi. Forgotten Realms -romaanien lisäksi hän on kirjoittanut "Keihäänkantajan taru" -trilogian, joka on Kuningas Arthurin tarujen innoittama, ja "Demonisota"-sarjan, joka sijoittuu hänen itse luomaansa fantasiamaailmaan.


title: R. A. Salvatore

text: Salvatore asuu Massachusettsissa ja hänellä on kolme lasta vaimonsa Dianen kanssa.


title: R. A. Salvatore

text: R. A. Salvatore kuvailee kerronnassaan yksityiskohtia huomattavan paljon. Hänen itsensä mukaan tämä kirjoittamistapa juontaa juurensa hänen taustaansa insinööriopiskelijana. Salvatoren tarinoissa taistelulla on suuri osuus. Ne sijoittuvat väkivaltaisiin ympäristöihin ja ne sisältävät yksityiskohtaisia toimintakohtauksia.


title: Edgar Allan Poe

text: Edgar Allan Poe (19. tammikuuta 1809 Boston, Massachusetts, Yhdysvallat – 7. lokakuuta 1849 Baltimore, Maryland, Yhdysvallat) oli yhdysvaltalainen kirjailija ja runoilija. Poe on amerikkalaisen romantiikan suuria nimiä. Kiintymys outoon ja yliluonnolliseen kukoistaa hänen kuuluisissa jännitys- ja kauhunovelleissaan. Ne ovat olleet esikuvana myös monille rikos- ja tieteiskirjailijoille.


title: Edgar Allan Poe

text: Poe syntyi Bostonissa. Hänen molemmat vanhempansa olivat kiertäviä näyttelijöitä. Poen isä hylkäsi perheensä kun Edgar oli kolmen viikon ikäinen, ja Poen äiti kuoli tuberkuloosiin tämän ollessa kaksivuotias. Poe lähetettiin tupakkakauppias John Allanin luokse Richmondiin ja kastettiin Edgar Allan Poeksi. Vuodet 1815–20 hän vietti koulussa Englannissa, jonne perhe oli muuttanut Allanin liiketoimien vuoksi. Novelli "William Wilson" on saanut vaikutteita tästä ajanjaksosta. Vuonna 1826 Poe aloitti opinnot Virginian yliopistossa, mutta vietti siellä vain vuoden. Hän menestyi opinnoissa, mutta jatko kävi mahdottomaksi, kun hänen holhoojansa John Allan kieltäytyi maksamasta Poen suuria pelivelkoja.


title: Edgar Allan Poe

text: Menetettyään taloudellisen tukensa Poe värväytyi armeijaan vuonna 1827. Tähän mennessä hän oli jo kirjoittanut ensimmäiset runoteoksensa. Armeijassa Poe menestyi ja pääsi vuonna 1830 West Pointin sotilasakatemiaan. Sieltä hänet erotettiin jo seuraavana vuonna sääntörikkomusten takia. Vuonna 1833 hänen tiedetään asuneen isänsä siskon luona Baltimoressa.


title: Edgar Allan Poe

text: Voitettuaan 1833 erään kirjoituskilpailun tarinalla "MS Found in a Bottle" Poe muutti takaisin Richmondiin ja pääsi useisiin kirjallisuuslehtiin toimittajaksi, joissa töissä hän toimi 1840-luvulle asti. Vuonna 1835 27-vuotias Poe meni mahdollisesti salaa naimisiin 13-vuotiaan serkkunsa Virginia Clemmin kanssa. Työskennellessään T. L. Whiten "Southern Literary Messenger" -lehdessä hän avioitui vaimonsa kanssa uudelleen julkisesti toukokuussa 1836. Virginia sai vuonna 1842 verensyöksyn ja eli lähes liikuntakyvyttömänä, kunnes kuoli vuonna 1847 tuberkuloosiin. Pari vuotta myöhemmin Poe itse kuoli Baltimoressa vuonna 1849, mahdollisesti enkefaliittiin eli aivotulehdukseen.


title: Edgar Allan Poe

text: Poen mahdollisesta alkoholin- ja oopiuminkäytöstä on ristiriitaisia tietoja. Hänen niin kutsuttu ystävänsä Rufus Wilmot Griswold kirjoitti Poen kuoleman jälkeen suurimmaksi osaksi itse keksimänsä elämäkerran "Memoirs" Poen elämästä. Siinä hän kuvaili Poeta synkäksi, ystävättömäksi ihmiseksi, joka oli pahasti alkoholiongelmainen. Pahaksi onneksi nämä kuvaukset jäivät elämään pitkäksi aikaa. Samoin 1800-luvun alkupuolen yhdysvaltalaisessa yhteiskunnassa juopottelu-termiä käytettiin herkemmin kuin nykyään. Ainoat viitteet oopiuminkäyttöön ovat Poen joissain teksteissä esiintyvät kirjan henkilöiden oopiumikokeilut.


title: Edgar Allan Poe

text: Poe kirjoitti lähinnä novelleja ja runoja. Jälkikäteen hänet on tunnettu ennen muuta kauhukirjailijana, mutta hän oli myös rikoskirjallisuuden edelläkävijä ja eräs varhaisimpia tieteistarinoiden kirjoittajia. Poe käytti usein runoissaan ja novelleissaan symbolismia taivuttaakseen lukijansa ymmärtämään näkemyksensä elämästä, uskonnosta, rakkaudesta ja kuolemasta.


title: Edgar Allan Poe

text: Poe saavutti suosiota ensiksi Ranskassa ja Englannissa, ja vasta hänen kuuluisa runonsa Korppi ("The Raven", 1845) toi hänelle laajempaa huomiota kotimaassaan. Korppi kuvastaa rakkaan menettämisen tuskaa viiltävästi, ja sillä on tausta Poen omassa elämässä; Poen vaimon terveys oli Korpin kirjoittamisen aikaan nopeasti heikkenemässä.


title: Edgar Allan Poe

text: Poen salapoliisikirjallisuuden ytimen muodostavat kolme C. Auguste Dupin -tarinaa "Varastettu kirje" ("The Purloided Letter" 1844), "Marie Rogêt'n salaperäinen murha" ("Mystery of Marie Roget" 1842) ja ehkä tunnetuin "Rue Morguen murhat" ("The Murders in the Rue Morgue", 1841). C. Auguste Dupin -tarinat yhdessä "Kultakuoriaisen" ("The Gold Bug", 1843) ja Poen rikoksen psykologiaa tutkineiden tarinoiden kanssa muodostavat salapoliisikirjallisuuden alun. Arthur Conan Doyle lainasi C. Auguste Dupin -tarinoista lähes suoraan rakenteen ja hahmot: nerokas, omalaatuinen harrastelijaetsivä, ja tämän keskinkertainen, tarinoiden kertojana toimiva apuri.


title: Edgar Allan Poe

text: Muita Poen tunnettuja kertomuksia ovat muun muassa "Usherin talon häviö" ("The Fall of the House of Usher", 1839) ja "Punaisen kuoleman naamio" ("The Masque of the Red Death", 1842) .


title: Elvis Presley

text: Elvis Aaron Presley (8. tammikuuta 1935 Tupelo, Mississippi – 16. elokuuta 1977 Memphis, Tennessee) oli yhdysvaltalainen laulaja, muusikko ja elokuvanäyttelijä. Hänet tunnetaan maailmanlaajuisesti pelkällä ensimmäisellä etunimellään Elvis.


title: Elvis Presley

text: Elvis Presleyä pidetään yhtenä 1900-luvun populaarikulttuurin tunnetuimpana ja merkittävimpänä henkilönä. Hän oli 1950-luvun johtava teini-idoli ja seksisymboli. Elvis oli yksi rockmusiikin ensimmäisistä tunnetuista esittäjistä ja sen tyylin luojista, ja häntä kutsutaan yleisesti ”rock and rollin kuninkaaksi” tai ”Kuninkaaksi”. Hän oli suuri kulttuurisen muutoksen käynnistäjä, jonka ansiosta afroamerikkalaiseen rhythm and bluesiin pohjautuva rock and roll -musiikki nousi yleiseen suosioon. Hänestä tuli lukemattomien esiintyjien ja muusikoiden tärkeä vaikuttaja aikalaisistaan rock and roll -laulajista myöhempiin rock- ja popartisteihin.


title: Elvis Presley

text: Elvis aloitti levytysuransa Memphisissä 1954, ja hänestä tuli rock and rollin suosituimpia artisteja. Hän näytteli 1950-luvulla myös neljässä menestyselokuvassa. Asepalvelus katkaisi Elviksen uran vuonna 1958. Palattuaan armeijasta kaksi vuotta myöhemmin hän näytteli 1960-luvun aikana useissa elokuvissa mutta levytti aiempaa vähemmän.


title: Elvis Presley

text: Vuoden 1968 televisiokonsertti nosti Elviksen jälleen suosioon myös laulajana. Sen jälkeen hän jätti elokuvissa näyttelemisen ja esiintyi useiden vuosien ajan erityisesti Las Vegasissa. tuli maailman katsotuin televisio-ohjelma. Elvis kuoli kotonaan Gracelandissa 42-vuotiaana vuonna 1977.


title: Elvis Presley

text: Guinness World Recordsin mukaan Elviksellä on sooloartisteista eniten listaykköskappaleita. Elvis Presley on kaikkien aikojen myydyin artisti, ja hänen levyjään on myyty maailmanlaajuisesti arvioiden mukaan noin 2,5 miljardia. Elvis voitti Grammy-palkinnot vuosina 1967, 1972 ja 1974. Hän sai tähden Hollywood Walk of Fameen vuonna 1960, ja hänet on nimetty usean musiikkityylin Hall of Fameen.


title: Elvis Presley

text: Elvis Aaron Presley syntyi 8. tammikuuta 1935 Tupelossa Mississippissä Vernon ja Gladys Presleyn perheeseen. Hänen kaksosveljensä Jesse Garon syntyi kuolleena. Perhe oli köyhä ja muutti usein. Velkoihin ajautunut Vernon vaihtoi työpaikkaa usein ja oli toistuvasti sosiaaliavun varassa. Gladys työskenteli tekstiilialan yrityksessä pienellä palkalla. Perhe kuului helluntalaiseen First-Assembly of God -seurakuntaan, jonka jumalanpalvelusten kiihkeät saarnamiehet ja mustilta vaikutteita saanut gospel musiikki tekivät nuoreen Elvikseen vaikutuksen.


title: Elvis Presley

text: Presleyt muuttivat Memphisiin Tennesseehen, kun Elvis oli 13-vuotias. Memphisissä perhe asui vuoden ajan eri täysihoitoloissa, kunnes vuonna 1949 siirtyi kunnalliseen vuokrataloon kaupungin pohjoispuolelle Lauderdale Courtsiin. Elvis lauloi jo tuolloin julkisesti ja oli voittanut kymmenvuotiaana maatalousnäyttelyssä ensimmäisen tai toisen palkinnon laulamalla laulun ”Old Shep”. Vernon ja Gladys ostivat pojalleen kitaran 11-vuotis-syntymäpäivälahjaksi, koska heillä ei ollut varaa ostaa Elviksen toivomaa polkupyörää. Elvis kuunteli musiikkia countrysta viihdemusiikkiin ja bluesiin sekä tutustui Memphisin elävään musiikkiin, jota esittivät pääasiassa mustat muusikot. Hän rakasti myös sarjakuvia.


title: Elvis Presley

text: Elvis kävi L. C. Humesin lukiota, jossa hänet tunnettiin pitkätukkaisena ja värikkäästi pukeutuvana. Perheen rahatilanne kohentui ja Presleyt pystyivät muuttamaan pois vuokrataloalueelta. Elvis valmistui lukiosta 1953. Hän meni töihin Crown Electric Companylle ja eteni sähköliikkeen kuorma-auton kuskiksi. Samanaikaisesti hän opiskeli sähköasentajaksi. Hän suunnitteli rekkakuskin uraa.


title: Elvis Presley

text: Kesällä 1953 Elvis kävi Sun Recordsin äänityspalvelussa ja äänitti äitinsä syntymäpäivälahjaksi kitaralla säestämänsä versiot hiteistä ”My Happiness” ja ”That’s When Your Heartaches Begin”. Tammikuussa 1954 hän kävi äänittämässä vielä kaksi laulua lisää, ”Casual Love Affair” ja ”I'll Never Stand in Your Way”.


title: Elvis Presley

text: Sunin johtaja Sam Phillips oli etsinyt ”valkoista miestä, joka kuulostaisi mustalta”. Elviksen ensimmäiset äänitykset Sunin studiolla olivat olleet balladeja, ja Elvis tekikin Phillipsiin aluksi vaikutuksen vain balladilaulajana. Äänitettyään ensimmäiset neljä omakustannettaan Elvis sai kuusi kuukautta myöhemmin kutsun takaisin studiolle, ja Phillips laittoi hänet laulamaan kolmen tunnin aikana lähes kaikki osaamansa kappaleet. Seuraavaan sessioon 5. heinäkuuta 1954 otettiin mukaan kitaristi Scotty Moore ja basisti Bill Black, jotka olivat edellispäivänä tavanneet Elviksen ja selvittäneet Phillipsin pyynnöstä, mitä Elvis oli miehiään. Elvis kokeili laulaa aluksi lähinnä balladeja. Äänitystauon aikana hän alkoi lauleskella omaa versiotaan kappaleesta ”That’s All Right (Mama)”. Elviksen tapa laulaa kappale mustien tyylillä teki vaikutuksen Sam Phillipsiin. Myös Moore ja Black toivat kappaleeseen uudenlaiselta kuulostavan soittotavan, ja esitystä pidetään ensimmäisenä rockabilly-kappaleena. Phillips äänitti esityksen, ja se soitettiin pian WHBQ-radioasemalla. Sadat kuuntelijat soittivat ohjelman aikana radioasemalle pyytääkseen, että kappale soitettaisiin uudelleen. Elvis haettiin paikalle elokuvateatterista, ja tiskijukka Dewey Phillips haastatteli häntä ohjelmassa. ”That’s All Right (Mama)” -single sai toiselle puolelleen kappaleen ”Blue Moon of Kentucky”, ja single oli paikallinen menestys.


title: Elvis Presley

text: "Rolling Stone" -lehti esitti vuoden 2004 artikkelissaan, että Elvis Presleyn levytys kappaleesta ”That's All Right” on maailman ensimmäinen rock and roll -levy.


title: Elvis Presley

text: Elvis alkoi esiintyä livenä Mooren ja Blackin kanssa, ja myöhemmin yhtyeeseen liittyi myös rumpali D. J. Fontana. Yhtyeen ensimmäinen esiintyminen oli 17. heinäkuuta 1954 memphisiläisellä Bon Air Clubilla. Elviksen esiintymiset olivat alusta asti hyvin epätavallisia ja huomiota herättäviä. Hän pukeutui hyvin värikkäästi ja kampasi hiuksensa hiusrasvalla taakse. Hän kehitti ennennäkemättömän esiintymistyylin, jolla oli hyvin innostava vaikutus etenkin nuoreen naisyleisöön. Hän flirttaili yleisölleen, heilutti lanteitaan, vispasi jalkojaan ja värisi koko kehollaan, ja hän käsitteli mikrofonia hellästi kuin rakastettuaan. Elvis itse sanoi omasta lavaliikkumisestaan: ”Jos pitää rock'n'roll-musiikista, jos tuntee sen sisimmässään, ei voi muuta kuin liikkua sen tahtiin. Minulle käy juuri niin. En mahda sille mitään.”


title: Elvis Presley

text: Elvis esiintyi yhtyeineen "Louisiana Hayride" -radio-ohjelmassa viikoittain lokakuusta 1954 joulukuuhun 1956.


title: Elvis Presley

text: Radion tiskijukilla oli aluksi vaikeuksia luokitella Elviksen musiikki johonkin tiettyyn kategoriaan, sillä Elvis yhdisteli musiikissaan eri tyylilajeja. Joidenkin countryasemien mukaan Elviksen musiikki oli niillä soitettavaksi liian karheaa tai mustaa, mutta joidenkin r'n'b-asemien mukaan hän oli liian hillbillyä. Elvis käytti myös laulaessaan hyvin omalaatuisia kikkoja kuten sopertamista, muminaa ja epätavallisia painotuksia, ja hänen äänensä eli musiikin mukana. Elvis itse kertoi saaneensa laulutyylinsä kuuntelemalla etelän värillisiä gospelkvartetteja. Elviksen Sunille 1954–1955 levyttämien viiden singlen a-puolella oli aina kantrikappale ja b-puolella rhythm and blues -kappale. Elviksen vuosina 1954–1958 levyttämistä 110 laulusta 27 edusti rock and rollia, 27 rhythm and bluesia, 34 valtavirtapoppia, 17 country and westerniä ja viisi gospelia.


title: Elvis Presley

text: Elvis soitti rytmikitaraa jokaisessa Sunin äänityssessiossaan ja myöhemmin myös joillain RCA:n levytyksillään. Elviksen soolokitaristi Scotty Mooren mukaan Elviksellä oli kitaristina hyvä rytmitaju, vaikka hän ei kaikkia sointuja tuntenutkaan. Esiintyessään Elvis saattoi joskus käyttää kitaraansa enemmän rekvisiittana kuin soittimena. Elvis itse sanoi omasta kitaran soittamisestaan: ”Luin yhdestä lehdestä, että en osaa soittaa sointuakaan kitaralla ja toisesta lehdestä samalla viikolla, että olen maailman mahtavin kitaristi. Molemmat näistä tarinoista ovat väärässä.” Elvis soitti myös pianoa ja bassoa joillain levytyksillään. Elvis soitti pianoa joskus myös konserteissaan. Elvis toimi aina tuottajana levytyksillään ja joskus myös sovittajana. Elviksen äänityyppiä on kuvailtu hyvin epätavalliseksi. Useimmiten hänet luokitellaan baritoniksi mutta hän pystyi tämän lisäksi laulamaan kuin bassobaritoni, tenori ja basso. Hänen äänialaansa on kuvailtu myös poikkeuksellisen laajaksi.


title: Elvis Presley

text: Elvis otti ulkonäköönsä vaikutteita ihailemaltaan elokuvatähti Tony Curtisilta. Hän kampasi hiuksensa samanlaiseen vaikkakin pitempään ankanpyrstökampaukseen kuin Curtis, värjäsi ne ruskeasta mustiksi sekä korosti silmiään ripsivärillä.


title: Elvis Presley

text: Elviksen manageri oli aluksi Scotty Moore ja vuoden 1955 alusta tiskijukka Bob Neal. Hänen jälkeensä Elviksen manageriksi ryhtyi ”Eversti” Tom Parker. Parker sai neuvotelluksi Elvikselle sopimuksen suuren RCA Victor -levy-yhtiön kanssa, joka osti Presleyn oikeudet marraskuussa 1955. Parker pysyi Elviksen managerina tämän kuolemaan 1977 asti. Parker sai hyvin suuren vallan Elviksen uran hallinnassa, ja hänen osuutensa Elviksen tuloista nousi jopa 50 prosenttiin. Parker ei koskaan päästänyt Elvistä esiintymään ulkomailla, mikä johtui ilmeisesti osittain Parkerin omista maastapoistumisongelmista.


title: Elvis Presley

text: Elvis oli vuonna 1955 vielä vain paikallisesti tunnettu countrylaulaja. Syyskuussa hänen singlensä ”Mystery Train” nousi countrylistan ykköseksi. Elviksen ensimmäinen Billboard-listaykkössingle oli RCA:lle tammikuussa 1956 levytetty ”Heartbreak Hotel”. Maaliskuussa 1956 häneltä julkaistiin hänen ensimmäisen albuminsa "Elvis Presley", joka nousi Yhdysvaltain albumilistan ykköseksi. Myös lokakuussa samana vuonna julkaistu albumi "Elvis" nousi listaykköseksi. Heinäkuussa 1957 julkaistu albumi "Loving You" nousi myös listaykköseksi. Albumeilla on sekä rock and roll -esityksiä että balladeja. Elviksen listaykkössinglejä vuosien 1956–1957 ajalta olivat ”Heartbreak Hotelin” lisäksi ”I Want You, I Need You, I Love You”, ”Don't Be Cruel”, ”Hound Dog”, ”Love Me Tender”, ”Too Much”, ”All Shook Up”, ”Teddy Bear” ja ”Jailhouse Rock”.


title: Elvis Presley

text: Syksyllä 1956 Elvis huomioitiin jo Yleisradionkin ohjelmissa Suomessa. Yhdysvalloissa opintomatkalla käynyt toimittaja Paavo Noponen kertoi radion kuuntelijoille hiljattain läpimurron tehneestä Elvis Presleystä, joka esiintyessään ”karjuu tai uikuttaa väännellen väkivaltaisesti itseään ja ääntään. Hänen vartaloliikkeensa olivat herättäneet sensorit, ja paikoin häntä oli uhattu jopa vankilalla, ellei esiintymistyyli muutu hillitymmäksi. Nuorisojohtajat, papisto ja useat vanhemmat ovat tuominneet hänet sanoja säästämättä.”


title: Elvis Presley

text: Elviksen ensimmäinen televisioesiintyminen oli paikallistelevision "Louisiana Hayride" -ohjelmassa maaliskuussa 1955. Sen jälkeen hän esiintyi usein televisiossa. Lehdistö suhtautui vallankumouksellisesti esiintyneeseen Elvikseen kaksijakoisesti: jotkut kriitikot pitivät häntä jännittävimpänä uutena esiintyjänä, mutta toiset pitivät häntä vitsinä. "The Milton Berle Show’ssa" nähty korostetun seksuaalinen versio ”Hound Dogista” innosti yleisöä mutta aiheutti seuraavana päivänä lehdistössä syytöksiä vulgaariudesta ja hävyttömyydestä. "The Ed Sullivan Show’ssa" Elvistä kuvattiinkin sen jälkeen vain vyötärön yläpuolelta.


title: Elvis Presley

text: Elvis näytteli 1950-luvulla neljässä elokuvassa, joissa hän myös lauloi. Elokuvista tuli suuria yleisösuosikkeja Elvis-fanien ansiosta. "Rakasta minua hellästi" (1956) on mustavalkoinen lännenelokuva. Siinä Elvis laulaa neljä laulua, mukaan lukien hitiksi noussut ”Love Me Tender”, jonka mukaan elokuva viime hetkellä nimettiin. "Kiihkeitä rytmejä" (1957) on värielokuva, jonka juoni perustuu löyhästi Elviksen oman suosion nousuun. "Rock’n roll -suosikki" (1957) on draamaelokuva vankilasta vapautuvasta nuorukaisesta, josta tulee ammattilaulaja. Elokuva sisältää Leiber & Stoller -lauluntekijäkaksikon kappaleita, kuten hitiksi noussut nimikappale ”Jailhouse Rock”. Elokuva oli Elviksen mukanaolon ansiosta yksi vuoden katsotuimmista elokuvista. "Kitara kainalossa" (1958) on vahva draama, joka kertoo Elviksen näyttelemästä yökerholaulajasta, joka joutuu alamaailman syövereihin. Elviksen esittämä elokuvan tunnuskappale ”King Creole” nousi hitiksi.


title: Elvis Presley

text: Elviksen ura katkesi kahdeksi vuodeksi asepalveluksen takia. Hän aloitti palveluksen maaliskuussa 1958 ja kotiutui maaliskuussa 1960. Elvis kävi peruskoulutuksen Fort Hoodissa ja sai sen jälkeen siirron Länsi-Saksaan kolmannen panssaridivisioonan 2. keskiraskaaseen panssaripataljoonaan. Elvis saapui laivalla Saksaan lokakuussa 1958 ja siirtyi Friedburgin tukikohtaan Frankfurtin pohjoispuolella. Hänen annettiin asua tukikohdan ulkopuolella Bad Nauheimissa. Vuokrataloonsa hän alkoi kutsua seurakseen lähipiiriään Memphisistä; Saksassa ryhmästä alettiin käyttää nimitystä ”Memphisin mafia”. Elvis ei käynyt koko Saksassa olonsa aikana kertaakaan Yhdysvalloissa.


title: Elvis Presley

text: Elviksen ollessa armeijassa manageri Parker piti Elviksen suosiota yllä julkaisemalla singlejä, joita Elvis oli äänittänyt ennen lähtöään. Muutama näistäkin singleistä nousi listaykköseksi, kuten ”Don't”, ”Hard Headed Woman” ja ”A Big Hunk o’ Love”. Elvis Presley tapasi 14-vuotiaan ilmavoimien upseerin tyttären Priscilla Beaulieun ollessaan armeijassa Saksassa vuonna 1959. He lopulta menisivät naimisiin seitsemän ja puolen vuoden seurustelun jälkeen. Priscilla kertoo omassa elämäkerrassaan (Elvis ja Minä 1985), että Elvis Presley oli huolissaan siitä, että heidän suhteensa 24 kuukauden erossaolon aikana, pitkällä erossa toisistaan maantieteellisenä sijainnilla, olisi voinut pilata hänen uransa. Elvis olisi voinut yhä antaa faneilleen erityispalveluita esiintymällä asepalveluksen aikana konserteissa, hän olisi voinut antaa musiikkiesityksiä, haastatteluja ja levytys-studio sessioita ja pitää näin edelleen yhteyttä yleisöön, mutta Parker oli vakuuttanut hänelle, että saadakseen suositun asemansa armeijan suhteen, hänen pitäisi palvella tavallisena sotilaana. Lehdistötiedotteet herättivät Elviksen huolen uransa suhteen, mutta RCA-tuottaja Steve Sholes ja Freddy Bienstock Hill & Rangesta olivat huolellisesti valmistelleet Elviksen kahden vuoden pituisen uran tauon asepalveluksen vuoksi. Heillä oli huomattava määrä julkaisematonta materiaalia, ja he pitivät yllä säännöllisesti menestyksekkäitä julkaisuja. Elvis Presleyllä oli asepalveluksensa aikana kymmenen top 10 hittiä, kuten ”Wear My Ring Around Your Neck”, joka oli vuoden 1959 myydyin single, mutta se ei kuitenkaan noussut listaykköseksi, sekä ”One Night” ja ”(Now and Then There's) A Fool Such as I” vuonna 1958. RCA tuotti lisäksi neljä albumia laatimalla kappaleita vanhasta materiaalista tänä aikana, joista useimmat onnistuneesti kuten; Elvis' Golden Records (1958), joka nousi kolmannelle sijalle LP-albumi listalla Yhdysvalloissa.


title: Elvis Presley

text: Elvis siirtyi armeijasta reserviin maaliskuussa 1960, ja fanit ottivat hänet innokkaasti vastaan. Hän kävi saman kuun lopussa Nashvillessä levyttämässä. Näissä sessioissa hän äänitti paluualbuminsa "Elvis Is Back!" sekä useita listaykkössinglejä kuten ”Stuck on You”, ”Are You Lonesome Tonight?”, ”It's Now or Never”, ”Surrender” ja ”Good Luck Charm”. Levytyspäivien välissä Elvis lauloi Frank Sinatran vieraana ja duettona tämän kanssa televisiospesiaalissa "Frank Sinatran tervetuliaisjuhla Elvis Presleylle". Sinatra piti rockista yhtä vähän kuin ennenkin, mutta kertoi ajattelevansa, että Elvis todella uskoo siihen mitä tekee. Elviksen lauluääni oli tallella, mutta hänen esiintymisensä oli hillitympää kuin 1950-luvulla.


title: Elvis Presley

text: Elvis jatkoi myös elokuvien tekemistä ja aloitti viidennen elokuvansa "Café Europa" kuvaukset huhtikuussa 1960. Elvis ei kuitenkaan ollut tyytyväinen heppoisessa elokuvassa juuri mihinkään, myöskään sen musiikkiin. Elokuvan soundtrack-albumi G.I. Blues nousi kuitenkin listaykköseksi sekä Yhdysvalloissa että Yhdistyneessä kuningaskunnassa. Elokuvassa ollut kappale ”Wooden Heart” julkaistiin singlenä Yhdistyneessä kuningaskunnassa ja se oli listaykkönen kuuden viikon ajan. "Puoliverinen" (1960) sen sijaan oli vakava elokuva, jossa Elviksellä oli riittävän vaativa rooli. Sitä seurasi jälleen heikompi "Kapinallisen laulu" (1961). Elvis teki elokuvia sopimuksensa mukaisesti vuoroin 20th Century Foxille ja Paramountille. Eksoottisissa paikoissa usein kuvatut elokuvat ja niiden soundtrack-albumit menestyivät tavanomaisuudestaan huolimatta hyvin, ja niistä "Sininen Havaiji" (1961) oli Elviksen suurin menestys. Elokuvassa ollut balladi ”Can't Help Falling in Love” nousi hitiksi ja siitä muodostui myöhemmin Elviksen 1970-luvun konserttien päätöskappale. "Tyttöjä! Tyttöjä! Tyttöjä!" (1962) oli ehdolla Golden Globe palkinnon voittajaksi musikaalien sarjassa. Laurel-palkinnon raati listasi elokuvan vuoden parhaaksi musiikkielokuvaksi ja Elviksen vuoden parhaaksi miespääosan esittäjäksi musiikkielokuvien sarjassa. Vuonna 1963 julkaistu single (You’re the) Devil in Disguise nousi Yhdysvaltain Billboardin singlelistan kolmannelle sijalle. Laurel-palkinnon raati listasi "Viva Las Vegas!" (1964) vuoden parhaaksi musiikkielokuvaksi ja Elviksen vuoden parhaaksi miespääosan esittäjäksi musiikkielokuvien sarjassa. Vuonna 1964 julkaistu single Blue Christmas nousi Yhdysvaltain Billboardin joulusinglelistan ykköseksi.


title: Elvis Presley

text: Elvis oli hittisingleistään ja menestyselokuvistaan huolimatta tyytymätön uransa suuntaan, sillä hän halusi olla esiintyvä laulaja eikä näyttelijä. Manageri Parker pystyi kuitenkin määräämään Elviksen uran suunnan ja pyrki maksimoimaan rahantulon teettämällä Elviksellä elokuvia toisensa jälkeen saman kaavan mukaan. Elvis sai levyttää aiempaa vähemmän, häntä ei päästetty konsertoimaan, eikä hän enää saanut käyttöönsä parhaita lauluntekijöitä. Parker oli hionut Elviksestä kaiken särmän, ja RCA jopa miksasi Parkerin käskystä Elviksen kappaleet salaa uusiksi korostaakseen hänen lauluääntään. Levytysten tason laskun myötä Elviksen suosio laulajana alkoikin vähentyä, ja häntä alettiin pitää entisenä suuruutena. Vuosien myötä myös hänen elokuviensa suosio hiipui.


title: Elvis Presley

text: Elokuvasopimusten vuoksi Elvis teki vain muutamia studioalbumeita elokuvien soundtrackien ohella. Elokuvavuosina eversti Parker suhtautui penseästi suojattinsa oikean studioalbumin äänittämiseen, koska studioalbumi söi hänen mielestään aina soundtrack-levyn suosiota ja näin oikeiden studioalbumeiden teko 1960-luvun alusta puoliväliin loppui lähes kokonaan. Seuraavaa oikean studioalbumin tekoa saatiin odottaa aina toukokuuhun 1966, jolloin Elvis äänitti Nashvillessä itselleen rakkainta musiikkia gospelia kokonaisen albumin, "How Great Thou Art", joka julkaistiin 20. helmikuuta 1967. Elviksen edellisestä gospelalbumista oli kulunut jo seitsemän vuotta; "His Hand in Mine" (1960). Uudesta albumista Elvis sai myös Grammy-palkinnon. Menestys väheni 1960-luvun puolivälin jälkeen, kun elokuvamusiikin ja soundtrack-albumien suosio hiipui.


title: Elvis Presley

text: Elviksen oli jouluna 1968 tarkoitus tehdä NBC:lle jouluohjelma. Tuottajaksi valittu Steve Binder päätti kuitenkin tuoda show’hun ”oikean Elviksen” ja tehdä siitä rock and rollia laulavan Elviksen uudelleensyntymä. Elvis hyväksyi ajatuksen innokkaana, ja myös manageri Parker myöntyi. Ohjelma kuvattiin kesäkuussa ja show’hun tuli yksi livenä esitetty jamisessio; muut koreografia-osuudet nauhoitettiin ennalta, ja Elvis esitti ne huulisynkalla. Elvis oli fyysisesti loistavassa kunnossa, hoikka, ruskettunut, kasvattanut pulisonkejaan pidemmiksi ja pukeutunut mustaan nahkapukuun. Elvis oli ollut tolaltaan aiemmin samana vuonna tapahtuneista Robert F. Kennedyn ja Martin Luther King, Jr.n murhista ja ohjelman tuottaja Binder halusi tämän näkyvän ohjelmassa; ”vaistosin hänen (Elviksen) todella tuntevan myötätuntoa ja halusin saada koko maailman näkemään, että tässä oli mies jolla ei ole ennakkoluuloja, joka on kasvanut ennakkoluulojen keskellä mutta on niiden yläpuolella. Osa sitä voimaa jonka halusin saada mukaan oli tämä myötätunto, että tässä oli henkilö jota saattoi arvostaa ja kunnioittaa.” Ohjelman lopussa Elvis esitti kappaleen ”If I Can Dream”, joka on liberaali julistus rauhasta ja veljeydestä. Kappale julkaistiin singlenä marraskuussa ja se keräsi suosiota; siitä tuli Elviksen paras listasijoitus ja singlemyynti sitten vuoden 1965. Samaan aikaan ohjelman soundtrack-albumi julkaistiin viikkoa ennen lähetystä. "’68 Comeback Special" lähetettiin joulukuussa ja se sai loistavan vastaanoton niin yleisöltä kuin kriitikoiltakin, ja sitä pidettiin vedenjakajana Elviksen uralla. Ohjelma sai 42 % katsojaosuuden, mikä teki siitä vuoden katsotuimman televisio-ohjelman. Ohjelman jälkeen Elvis ilmoitti aloittavansa jälleen konsertoinnin ja lopettavansa elokuvien tekemisen.


title: Elvis Presley

text: Elvis pyysi kitaristi James Burtonia kokoamaan itselleen uuden yhtyeen vuonna 1969. Burton suostui ja hän kokosi yhdessä Elviksen kanssa ”Taking Care of Business” (TCB) -yhtyeen, josta tuli Elviksen vakituinen yhtye aina hänen kuolemaansa asti. TCB -yhtyeen lisäksi Elviksellä oli 1970-luvulla käytössään kaksi orkesteria ja neljä taustalaulajakvartettia. Elvis kokosi yhteen muusikot, ääni- ja valoteknikot, pukusuunnittelijat ja koreografit, hän valitsi taustajoukkoonsa vain alan parhaimmistoa. Kaikki joutuivat valintakokeeseen, ja Elvis valitsi itse henkilökohtaisesti jokaisen muusikon. "The TCB Band" -nimitystä ei kuitenkaan yleisesti käytetty yhtyeestä vielä Elviksen elinaikana.


title: Elvis Presley

text: Televisio-ohjelman menestyksen jälkeen Elvis vietti useita viikkoja levytysstudiolla ja jälleen kerran hänen työmotivaationsa oli korkealla. Ensimmäistä kertaa neljääntoista vuoteen hänet oli saatu levyttämään Memphisissä, studiolla jossa useat suuret artistit, kuten Aretha Franklin, olivat äänittäneet uusimmat hittinsä. Vuonna 1969 Elvis levytti singlet ”Suspicious Minds” ja ”In the Ghetto”, jotka toivat Elvikselle ensimmäiset kultalevyt neljään vuoteen. ”In the Ghetto” oli sikäli poikkeuksellinen Elviksen laulamaksi kappaleeksi, että siinä oli yhteiskunnallista sanomaa. Elvis oli aina vältellyt kappaleita, jotka saattaisivat vieraannuttaa osan kuulijoista. Hänen äänensä oli loistavassa kunnossa ja hänen innostuksensa oli muusikkoihin tarttuvaa. Loppujen lopuksi hän äänitti niin monta kappaletta, että RCA:lta meni puolitoista vuotta ennen kuin se sai julkaistua ne kaikki. Niiden joukossa oli ”Suspicious Minds” ja ”In the Ghetto” lisäksi sellaiset hitit kuin ”Don't Cry Daddy”, ”Rubberneckin'”, ”Kentucky Rain”, ”Mama Liked the Roses”, ”Long Black Limousine”, ”Wearin' That Loved On Look”, ”Stranger in My Own Home Town”, ”After Loving You” ja ”Any Day Now”.


title: Elvis Presley

text: Manageri Parker teki vuonna 1969 rahakkaan sopimuksen vastavalmistuneen Las Vegasin International-hotellin kanssa neljän viikon konserttisarjasta, jossa oli kaksi esitystä illassa kuukauden jokaisena päivänä. Ensi-ilta 31. heinäkuuta 1969 oli tarkoitettu vain kutsuvieraille, joihin kuului useita viihdealan tähtiä. Elvis sekoitti konsertissa vanhaa ja uutta musiikkiaan, nopeaa ja kiihkeää rock and rollia, sekä runollisia ja romanttisia balladeja. Kriitikot kirjoittivat ensi-illasta: ”Presley raivosi villipedon tavoin niiden monien kappaleiden halki jotka tekivät hänestä kuuluisan” ja ”Hän ei ole koskaan näyttänyt upeammalta tai laulanut paremmin”. Elvis esitti 57 loppuunmyytyä konserttia neljän viikon aikana. Elviksen ensimmäisestä konserttisarjasta tuli Las Vegasin historian menestynein show, joka rikkoi kaikki edelliset yleisöennätykset.


title: Elvis Presley

text: Elviksen toinen konserttisarja Las Vegasissa alkoi tammikuussa 1970 ja hän oli uudistanut showta merkittävästi. Konsertit olivat varsin erilaisia kuin edellisenä vuonna; mukana oli täysin uusia kappaleita kuten ”See See Rider”, ”Proud Mary”, ”Yesterday” ja ”Hey Jude”. Kriitikoiden arviot olivat ylistäviä; Elviksen esityksiä pidettiin ”virheettömänä laulutaidon ja showkykyjen todistuksena”. Elvis rikkoi oman yleisöennätyksensä toisen konserttisarjansa aikana. Elviksen konserteista äänitettiin livealbumi "On Stage" helmikuussa 1970. Elokuussa 1970 kuvattiin konserttielokuva "Tämä on Elvis", joka dokumentoi Elviksen kolmatta Vegas-sesonkia harjoitus-, konsertti- ja backstage-materiaalin sekä fanihaastatteluiden muodossa.


title: Elvis Presley

text: Kasinohotelli palkkasi Elviksen 1970-luvulla kerta toisensa jälkeen samanlaisille kuukauden mittaisille sesongeille (tosin tammikuusta 1974 lähtien sesongit kestivät vain kaksi viikkoa ja elokuun 1975 sesonki jouduttiin keskeyttämään kuuden konsertin jälkeen Elviksen terveysongelmien johdosta). Ajan myötä esityksiin tuli musiikin lisäksi muitakin ohjelmanumeroita, kuten Elviksen karate-esityksiä ja pitkiä monologeja. Viimeksi mainittuja Elvis esitti erityisesti elo-syyskuun 1974 Vegas-sesongillaan.


title: Elvis Presley

text: Kesäkuussa 1971 Hilton-hotelliketju osti Internationalin ja nimesi sen uudelleen Las Vegas Hiltoniksi. Elvis esitti kasinohotellissa yhteensä 646 konserttia ja ne olivat kaikki loppuunmyytyjä. Hiltonin lisäksi Elvis esiintyi myös Sahara-kasinohotellissa Lake Tahoessa, jossa hän esitti yhteensä 106 loppuunmyytyä konserttia heinäkuussa 1971, toukokuussa 1973, touko- ja lokakuussa 1974 sekä huhti-toukokuussa 1976 järjestettyjen sesonkien aikana. Elvis esitti kaikkiaan 752 loppuunmyytyä kasinohotellishow'ta Nevadan osavaltiossa. Elviksen viimeinen konsertti Las Vegasissa oli 12. joulukuuta 1976.


title: Elvis Presley

text: Joulukuussa 1970 Elvis kirjoitti kirjeen presidentti Richard Nixonille ja tarjoutui auttamaan ”tätä maata vaivaavien huumeiden ja kommunistien aiheuttamien ongelmien ratkaisemisessa”. Hän pyysi tätä varten presidentiltä nimitystä Yhdysvaltain huumepoliisin virkamerkkiä kantavaksi agentiksi. Elvis tiesi, että merkki antaisi hänelle oikeuden kantaa mukanaan pistoolia missä tahansa Yhdysvalloissa. Elvis toi kirjeensä henkilökohtaisesti Valkoisen talon portille 21. joulukuuta puoli seitsemältä aamulla. Nixon myöntyi tapaamiseen samana päivänä, joka järjestettiin kello 12:30 presidentin työhuoneessa. Lahjaksi presidentille Elvis toi Colt-revolverin ja valokuvia, ja hän esitteli presidentille näytteitä poliisivirkamerkkien kokoelmastaan. Elvis toisteli haluavansa olla avuksi ”taistelussa kommunismia ja huumeita vastaan”. Sitten Elvis pyysi Nixonia myöntämään hänelle huumepoliisin agentin virkamerkin. Nixon kertoi arvostavansa Elviksen halua olla avuksi ja myönsi tälle virkaluvan ja virkamerkin, ja Elvis halasi Nixonia kiitollisena. Hämmentyneenä Nixon taputti Elvistä olalle ja lahjoitti tälle lisäksi presidentin sinetillä koristetun solmioneulan sekä kalvosinnapit.


title: Elvis Presley

text: 31. joulukuuta Elvis vieraili FBI:n päärakennuksessa tavoitteenaan tavata J. Edgar Hoover, joka ei kuitenkaan ollut paikalla. Elvikselle järjestettiin kuitenkin esittelykierros, jonka aikana hän ilmaisi olleensa jo pitkään Hooverin ihailija ja lukeneensa tämän kirjoituksia. Kierroksen jälkeen Elvis sanoi haluavansa Hooverin tietoon, että häntä ”lähestyi henkilöitä viihdealalta ja sen ulkopuolelta joiden motiivien ja tavoitteiden ei katso olevan maan parhaiden etujen mukaisia”. Tästä syystä Elvis tarjoutui antamaan tietoja FBI:n käyttöön. Hoover lähetti Elvikselle kirjeen 4. tammikuuta 1971, jossa kiitti häntä avuntarjouksesta.


title: Elvis Presley

text: Elvis alkoi 1970-luvulla käyttää esiintymisasuinaan korkeakauluksisia koristeellisia haalareita, joissa hänen oli helppo liikkua ja tehdä esimerkiksi karateliikkeitä. Elvis kertoi saaneensa idean asuihinsa karatepuvusta. Elviksen esiintymisasut suunnitteli pukusuunnittelija Bill Belew. Esiintymisasuihin kuului lisäksi kaulahuiveja, koruja, makramee- tai nahkavöitä, jossa oli ketjulenkkejä ja osaan esiintymisasuista kuului lisäksi silkkivuorisia viittoja. Elviksen sormukset ja kaulakorut sunnitteli jalokivikauppias Lowell Hays. Kriitikoiden ja arvostelijoiden mukaan Elviksen esiintymisasut ja korut ”lisäsivät yhä selvempää henkilöpalvonnan tuntua kasvattaen vaikutelmaa elämää suuremmasta hahmosta”. Joidenkin arvostelijoiden mukaan hän näytti esiintymisasuissaan puolijumalalta.


title: Elvis Presley

text: Elviksestä oli tullut niin kuuluisa ja palvottu, ettei hän pystynyt liikkumaan missään ilman, että fanit piirittivät hänet. Tämän takia hänen ympärilleen muodostui noin kolmestakymmenestä miehestä koostunut henkivartijajoukko ”Memphis Mafia”, joka kulki jatkuvasti hänen mukanaan konserttikiertueilla ja muualla. Elviksellä oli jopa enemmän henkivartijoita kuin Yhdysvaltain presidentillä. 1970-luvulla Elvis alkoi saada tappouhkauksia, jolloin häntä turvasi Memphis Mafian lisäksi Yhdysvaltain liittovaltion keskusrikospoliisi FBI.


title: Elvis Presley

text: Elvis esiintyi toisen Las Vegas konserttisarjansa jälkeen Astrodomella kolmen päivän ajan 27. helmikuuta – 1. maaliskuuta 1970. Sinne oli järjestetty kolme päivä- ja kolme iltakonserttia. Elviksen konsertit rikkoivat Astrodomen edelliset yleisöennätykset ja niistä tuli samalla sisätiloissa järjestettyjen tapahtumien kaikkien aikojen yleisöennätys. Yleisöä konserteissa oli kaikkiaan noin 200 000. Näissä Astrodomen konserteissa vallitsi suorastaan massahysteria ja Elviksen auto oli pysäköity strategisesti näyttämön oven viereen niin, että Elvis pääsi heti konserttien jälkeen pakoon hysteeristä yleisöä. Silti kiljuvat fanit piirittivät autoa huutaen hänen nimeään ja yrittäen koskettaa häntä. Konserttien jälkeen järjestettiin lehdistötilaisuus, jossa RCA:n varajohtaja luovutti Elvikselle viisi uutta kultalevyä.


title: Elvis Presley

text: Las Vegasin toisen konserttisarjan jälkeen manageri Parker ryhtyi heti järjestelemään valtakunnallisia konserttikiertueita. Vuodesta 1971 Elvis kiersi Yhdysvaltoja enemmän kuin kukaan muu viihdetaiteilija; kolme viikkoa kerrallaan ilman vapaapäiviä, esiintyen jokaisena päivänä ja kahdesti viikonloppuisin, yleensä klo 14.30 iltapäivällä ja 20.30 illalla. 6. syyskuuta 1976 oli Elviksen viimeinen kahden keikan kiertuepäivä; tuona päivänä Elvis esiintyi Alabaman Huntsvillessä. Viimeisellä Vegas-sesongillaan joulukuussa 1976 Elvis esiintyi kuitenkin entiseen tapaansa sekä päivällis- että keskiyökeikoilla (ns. Dinner Show ja Midnight Show).


title: Elvis Presley

text: Vuodesta 1971 lähtien Elviksen konsertit aloitettiin "Also sprach Zarathustra" sävellyksellä, jonka myötä Elvis saapui lavalle. Sävellys oli noussut suosioon joitakin vuosia aiemmin "" -elokuvan myötä. 1970-luvulla Elviksen konsertit lopetettiin kuulutuksella ”Elvis has left the building!” ja sillä pyrittiin rauhoittelemaan villiintynyttä yleisöä.


title: Elvis Presley

text: 1970-luvun ahkeran keikkailun ja levyttämisen myötä syntyivät myös konserttielokuvat "Tämä on Elvis" (1970) ja "Elvis kiertueella" (1972), joka palkittiin vuoden parhaan dokumentin Golden Globella.


title: Elvis Presley

text: Kesäkuussa 1972 Elvis teki jälleen viihdemaailman historiaa, kun hän esitti Madison Square Gardenissa neljä loppuunmyytyä konserttia kolmessa päivässä. Yleisössä olivat esimerkiksi John Lennon, George Harrison, Bob Dylan, David Bowie ja Art Garfunkel. Kesäkuun 10. päivän iltashow'sta julkaistiin livealbumi "Elvis As Recorded At Madison Square Garden". Saman päivän iltapäiväshow ilmestyi vuonna 1997 albumilla An Afternoon In The Garden.


title: Elvis Presley

text: Televisio-ohjelmasta "" (1973) tuli ensimmäinen viihdeohjelma, joka välitettiin suorana lähetyksenä ympäri maailman satelliitin välityksellä. Konsertin toteuttaminen maksoi 2,5 miljoonaa dollaria, joka oli televisiolle tehdyn ohjelman ennätys. Ohjelma keräsi 1,5 miljardia katsojaa ja siitä tuli maailman katsotuin televisio-ohjelma. Livealbumi "Aloha from Hawaii Via Satellite" oli Elviksen ensimmäinen listaykkösalbumi yhdeksään vuoteen. Se jäi myös Elviksen viimeiseksi poplistan ykkösalbumiksi hänen elinaikanaan.


title: Elvis Presley

text: Elviksen hittisinglejä vuosien 1970–1973 ajalta olivat ”The Wonder of You”, ”You Don't Have to Say You Love Me”, ”Patch It Up”, ”There Goes My Everything”, ”Burning Love”, ”Separate Ways”, ”Always on My Mind”, ”Steamroller Blues” ja ”Fool”.


title: Elvis Presley

text: Tammikuussa 1975 julkaistiin joulukuussa 1973 äänitetty studioalbumi "Promised Land", joka nousi Yhdysvaltain countryalbumilistan ykköseksi. Toukokuussa 1975 julkaistu, saman vuoden maaliskuussa äänitetty studioalbumi "Today" nousi Yhdysvaltain countryalbumi listan neljänneksi.


title: Elvis Presley

text: Elviksen hittisinglejä vuosien 1974–1975 ajalta olivat ”I've Got a Thing About You, Baby”, ”If You Talk in Your Sleep”, ”Help Me”, ”Promised Land”, ”It's Midnight”, ”T-R-O-U-B-L-E” ja ”My Boy”.


title: Elvis Presley

text: 31. joulukuuta 1975 uudenvuodenaattona Elvis esiintyi Michiganin Pontiacissa suurella stadionilla, joka oli loppuunmyyty ja yleisöä oli 60 500. Manageri Parkerin mukaan konsertti teki yleisöennätyksen ja ennätystuoton yhden artistin yhden illan esitykseksi. Samankaltainen uudenvuodenaaton erikoisshow järjestettiin Pennsylvanian Pittsburghissa Civic Center Arenalla 31. joulukuuta 1976.


title: Elvis Presley

text: Elviksen kaksi viimeistä studioalbumia "From Elvis Presley Boulevard, Memphis, Tennessee" ja "Moody Blue" äänitettiin hänen kotonaan Gracelandissa helmi- ja lokakuussa 1976. "Moody Blue" -albumi on sekoitus live- ja studioäänityksiä. "From Elvis Presley Boulevard, Memphis, Tennessee" nousi myös Yhdysvaltain countryalbumi listan ykköseksi. "Moody Blue" nousi Elviksen kuoltua Billboard 200 -listan sijalle kolme ja countryalbumilistan ykköseksi.


title: Elvis Presley

text: Elviksen viimeisiksi studiossa levytetyiksi kappaleiksi jäivät melankoliset balladit ”It's Easy For You” ja ”He'll Have to Go”.


title: Elvis Presley

text: Elviksen hittisinglejä vuosien 1976–1977 ajalta olivat ”Hurt”, ”Moody Blue”, ”Way Down” ja ”My Way”.


title: Elvis Presley

text: Elvis suostui manageri Parkerin painostamana loppukeväästä 1977 CBS:n ehdotukseen konserttiensa kuvaamiseksi ja niiden kokoamiseksi syksyllä esitettäväksi televisio-ohjelmaksi. Elviksen viimeiseltä kiertueelta kuvattiin kaksi konserttia. Omahan konsertti 19. kesäkuuta ja Rapid Cityn konsertti 21. kesäkuuta. Molemmat konsertit olivat loppuunmyytyjä, Omahassa yleisöä oli 10 604 ja Rapid Cityssä 10 000. "Elvis konsertissa" oli jälleen vuoden katsotuin televisio-ohjelma, mutta se ei ehtinyt valmistua tähden elinaikana. Erityisesti Omahan konsertti on jälkikäteen saanut fanien keskuudessa erittäin ristiriitaisen maineen, eikä kumpaakaan konserteista ole julkaistu virallisesti videomuodossa.


title: Elvis Presley

text: Elviksen viimeinen konsertti oli Indianapolisissa, 26. kesäkuuta 1977. Elvis esiintyi jopa pidempään kuin normaalisti ja toi konsertin loppupuolella lavalle isänsä, esitteli lukuisia ystäviään ja sukulaisiaan. Yleisöä oli 18 000 ja konsertti sai hyvät arvostelut.


title: Elvis Presley

text: Elvis Presley löydettiin makaamasta elottomana kotinsa kylpyhuoneen lattialta iltapäivällä 16. elokuuta 1977. Hänet julistettiin kuolleeksi sairaalassa. Kuolinsyyksi ilmoitettiin sydämen rytmihäiriö.


title: Elvis Presley

text: Elviksen hautajaiset pidettiin 18. elokuuta. Hänelle oli tehty ruumiinavaus, ja hänet oli palsamoitu. Hautajaisiin kutsuttiin ainoastaan Elviksen lähimmät ystävät ja sukulaiset, muun muassa Chet Atkins, Caroline Kennedy, Ann-Margret, Roger Smith, Burt Reynolds, John Wayne, James Brown, George Hamilton ja Sammy Davis Jr.. Ihailijoita hautajaissaattueeseen kertyi jopa yli 100 000.


title: Elvis Presley

text: Elvis oli laatinut maaliskuussa 1977 testamentin, jossa hän testamenttasi koko omaisuutensa tyttärelleen, isälleen ja isoäidilleen.


title: Elvis Presley

text: Elvis haudattiin Forest Hill hautausmaalle mausoleumiin äitinsä viereen. Elokuun lopulla Elviksen ruumis yritettiin varastaa. Tapauksen jälkeen Elvis ja hänen äitinsä haudattiin Gracelandin Meditaatiopuutarhaan. Haudalla käy vuosittain yli 600 000 ihmistä. Myös vuosittainen kynttiläkulkue kerää kymmeniätuhansia osanottajia hänen kuolinpäivänään.


title: Elvis Presley

text: Elviksen kuolema on nostanut useita erilaisia salaliittoteorioita.


title: Elvis Presley

text: Maaliskuussa 1957 Elvis osti Gracelandin, suuren kartanon parikymmentä kilometriä Memphisin silloisen keskustan rajalta 102 500 dollarilla. Hän muutti kartanoon äitinsä, isänsä ja isoäitinsä kanssa. Äiti Gladys kuoli pian muuton jälkeen, 14. elokuuta 1958 vain 46-vuotiaana sydänkohtaukseen sairastettuaan pitkään maksatulehdusta. Isä Vernon meni uusiin naimisiin, ja pariskunta asettui vuonna 1962 asumaan taloon Gracelandin takana. Vuosien varrella Elvis teki rakennukseen paljon laajennuksia ja muutostöitä. Gracelandin Meditaatiopuutarhaan on haudattu Elvis, hänen vanhempansa ja isoäitinsä. Gracelandin lisäksi Elvis osti talot Beverly Hillsistä vuonna 1967 ja Palm Springsistä vuonna 1970.


title: Elvis Presley

text: Elvis tapasi tulevan vaimonsa, ilmavoimien upseerin tyttären Priscilla Beaulieun ollessaan armeijassa Saksassa vuonna 1959. Priscilla oli ensimmäisen tapaamisen aikana vasta 14-vuotias. He tutustuivat ja alkoivat seurustella seuraavana vuonna. Priscilla muutti 18-vuotiaana Saksasta Yhdysvaltoihin 1963 ja asettui pian asumaan Elviksen luo Gracelandiin. He menivät naimisiin vuonna 1967. Heille syntyi tytär Lisa Marie vuonna 1968. Priscilla alkoi kuitenkin kokea ettei pystynyt elämään avioliitossa omaa elämäänsä, ja hän päätti jättää Elviksen. He muuttivat erilleen helmikuussa 1972. Avioero tuli voimaan lokakuussa 1973.


title: Elvis Presley

text: Priscilla Presley on Elviksen kuoleman jälkeen johtanut Elvis Presley Enterprises -yhtiötä sekä luonut oman uran liike-elämässä ja näyttelijänä.


title: Elvis Presley

text: Elvis alkoi harrastaa karatea Saksassa armeija-aikoinaan, ja lajista tuli hänelle elinikäinen intohimo. Hän sai mustan vyön vuonna 1960 ja kahdeksannen danin mustan vyön vuonna 1974. Hän harrasti myös amerikkalaista jalkapalloa ja squashia. Elvis harrasti myös keräilyä: hän keräili autoja, moottoripyöriä ja muita kulkuneuvoja sekä etsivän, poliisin ja šeriffin virkamerkkejä ja käsituliaseita, joita hän myös kantoi 1970-luvulla mukanaan turvallisuutensa vuoksi. Hän harrasti myös lukemista ja oli erityisen kiinnostunut uskonnoista, historiasta, filosofiasta, numerologiasta, spiritualismista, okkultismista ja metafysiikasta.


title: Elvis Presley

text: Elviksen autokokoelmaan kuului etenkin Cadillaceja, Lincolneja, Rolls Royceja, Stutzeja, Messerschmitt KR, De Tomaso Pantera, Ferrari Dino, Ford Thunderbird, ja Mercedes-Benz 600. Elviksen moottoripyöräkokoelmaan kuului Triumpheja ja Harley-Davidsoneja.


title: Elvis Presley

text: Elvis osti vuosina 1975–1976 yhteensä viisi matkustajalentokonetta, joista tunnetuin on hänen yksityislentokoneensa Convair 880, jonka hän nimesi ”Lisa Marieksi” tyttärensä mukaan. Lockheed Jetstar lentokoneelleen hän antoi nimeksi ”Hound Dog II”.


title: Elvis Presley

text: Armeijan vuoden 1958 lääkärintodistuksen mukaan Elvis oli tuolloin 183,5 senttimetriä pitkä ja painoi 77 kilogrammaa.


title: Elvis Presley

text: Elvis alkoi armeijasta palattuaan kartella ihmisten huomiota, ja hän oli lähes täysin eristäytynyt Gracelandiin 1960-luvun loppuun mennessä. Priscilla Presleyn mukaan Elvis kärsi jopa hermoromahduksen. Hän uhkaili usein lopettavansa uransa, mutta velat ja rahalliset velvoitteet saivat hänet jatkamaan.


title: Elvis Presley

text: Viimeisinä vuosinaan Elviksen terveys heikkeni. Aikaa myöten kävi ilmeiseksi, että hän antoi terveytensä rappeutua. Hän masentui avioeronsa jälkeen. Hän lihoi ja kärsi megakoolonin aiheuttamasta kroonisesta ummetuksesta, viha- ja masennuskohtauksista ja käyttäytyi joskus tahallisen itsetuhoisesti väärinkäyttämällä reseptilääkkeitä. Hänellä oli myös viherkaihi, kohonnut verenpaine ja migreeni sekä vakavia unihäiriöitä ja jatkuvaa unettomuutta, jota lääkittiin vahvoilla unilääkkeillä. Unettomuudesta ja unissakävelystä hän oli kärsinyt jo lapsuudestaan lähtien. Elviksen henkilökohtainen lääkäri George Nichopoulos on arvioinut, ettei Elvis elämänsä kymmenen viimeisen vuoden aikana nukkunut kolmea tuntia enempää kerrallaan.


title: Elvis Presley

text: Vuodesta 1973 alkaen Elvis joutui useita kertoja sairaalaan hengitysvaikeuksien vuoksi. Priscilla Presleyn mukaan aina Elvis ei ollut sairas, vaan hän vain kirjoittautui sairaalaan saadakseen levätä, päästäkseen eroon julkisuuden paineista tai yksinkertaisesti vain kyllästyttyään kaikkeen.


title: Elvis Presley

text: Vuoden 1976 koittaessa kaikki Elviksen lähipiirin jäsenet olivat jo huolissaan hänen henkisestä tilastaan samoin kuin hänen ulkonäöstään, joka oli muuttunut merkittävästi. Hän ei enää näyttänyt omalta itseltään; hänen kasvonsa ja vartalonsa olivat luonnottoman turvonneet sekä ylipainon että lääkkeiden aiheuttaman nestepöhön yhteisvaikutuksesta. Mitä enemmän ihmiset yrittivät puhua hänelle tästä, sitä enemmän hän väitti, että kaikki oli kunnossa. Näihin aikoihin Elvis oli kuitenkin alkanut vitsailla kuolemasta. Elviksen kuoltua vuonna 1977 ruumiinavauksessa hänen todettiin kärsineen monenlaisista terveysongelmista, kuten sydänvaivoista.Elviksen sydämen on kerrottu olleen kooltaan normaaliin verrattuna kaksinkertainen.


title: Elvis Presley

text: Elvis joi alkoholia harvoin ja vähän. Hän ei koskaan alkanut käyttää huumeita, vaikka kokeilikin niitä 1960-luvulla. Elvikselle kehittyi kuitenkin vuosia kestänyt riippuvuus reseptilääkkeistä. Lääkkeiden väärinkäyttö itsetuhoisessa tarkoituksessa ja yleinen terveyden heikkeneminen näkyivät selvästi joissakin vuosien 1976–1977 konserteissa.


title: Elvis Presley

text: Elvis aloitti jo armeija-aikoinaan piristävien lääkkeiden käytön, jotka sisälsivät deksamfetamiinia. Sillä miehet saatiin pysymään hereillä vartiossa. Unilääkkeiden käytön Elvis oli aloittanut jo hieman ennen kuin joutui armeijaan. Viimeisinä vuosinaan Elvis käytti myös runsaasti erilaisia reseptilääkkeitä, kuten rauhoittavia, kipulääkkeitä ja masennuslääkkeitä. Ruumiinavauksessa 1977 hänen elimistöstään löydettiin 14 eri lääkettä, muun muassa suuret määrät kodeiinia ja metakvalonia sekä morfiinia, meperidiinia, etklorvynolia, diatsepaamia ja barbituraatteja.


title: Elvis Presley

text: Kuolinsyyntutkijat nostivat syytteen Elviksen lääkäri Nichopoulosta vastaan tämän liiallisesta lääkkeiden määräämisestä Elvikselle ja myös muille potilailleen. Nichopoulos menetti lääkärinoikeutensa muutamaksi kuukaudeksi, mutta häntä ei tuomittu syylliseksi Elviksen kuolemaan. Hänen ylleen jäi kuitenkin maine lääkäristä, joka oli osallinen Elviksen kuolemaan.


title: Elvis Presley

text: Elvis ansaitsi elinaikanaan 4,5 miljardia dollaria. Vuonna 1973 manageri Parker teki epäedullisen sopimuksen, jossa hän myi RCA:lle Elviksen vuosien 1954–1973 musiikkijulkaisuiden oikeudet ja niistä ei maksettu Elvikselle enää rojalteja sopimuksen jälkeen. Silti Elvis on ollut lähes aina kuolemansa jälkeen yksi parhaiten ansaitsevista vainajista. Hän on ansainnut satoja miljoonia kuolemansa jälkeen. Vuonna 2015 Elvis ansaitsi 55 miljoonaa dollaria ja oli toiseksi parhaiten ansaitseva vainaja.


title: Elvis Presley

text: Pian Elviksen kuoltua hyväntekeväisyysjärjestöt huomasivat lahjoitussummien pienentyneen, kun yksi eniten lahjoittaneista yksityishenkilöistä oli kuollut. Elvis valitsi aina joulun alla 50 hyväntekeväisyyskohdetta, joille lahjoitti merkittäviä summia. Lisa Marie Presley on jatkanut myöhemmin aktiivisesti hyväntekeväisyyden tukemista isänsä jalanjäljissä merkittävillä summilla. Elvis oli tunnettu myös siitä, että hän lahjoitti taloja, autoja, rahaa, koruja ja vaatteita ystävilleen, sukulaisilleen, työntekijöilleen ja jopa täysin tuntemattomille. Elvis lahjoitti elämänsä aikana kaikkiaan noin 200 autoa. Henkivartija Dick Grob kuvaili Elvistä ystävälliseksi, anteliaaksi ja hengelliseksi mieheksi. Grobin yksi työtehtävistä oli kantaa mukanaan kymmenentuhannen dollarin rahasäkkiä, jotta Elvis voisi lahjoittaa rahaa huono-osaisille. Elvis osti kerran tuntemattomalle iäkkäälle naiselle uuden Cadillacin, tietämättä edes omistiko nainen ajokorttia. Grobin mukaan Elvis rakasti seurata ihmisten reaktioita hänen lahjoituksiinsa. Grobin mukaan tätä hänen luonteenpiirrettään alkoivat ystävät ja lähipiiri valitettavasti käyttää hyväkseen.


title: Elvis Presley

text: Elvis Presleyä pidetään yhtenä rockmusiikin merkittävimmistä esiintyjistä 1950-luvulta kuolemaansa asti. Hänestä tuli lukemattomien esiintyjien ja muusikoiden tärkeä vaikuttaja aikalaisistaan rock and roll -laulajista myöhempiin rock- ja popartisteihin kuten John Lennon, Paul McCartney, Elton John, Bob Dylan, Bruce Springsteen, Tom Jones, Michael Jackson, Prince, David Bowie, Roger Daltrey, Robert Plant, Ian Gillan, Freddie Mercury, Bono, Robbie Williams ja Pink.. Elvis oli paitsi 1950-luvun johtava teini-idoli ja seksisymboli, myös suuri kulttuurisen muutoksen käynnistäjä. Häntä kutsutaan yleisesti ”rock and rollin kuninkaaksi”.


title: Elvis Presley

text: Elvis oli yksi rockmusiikin ensimmäisistä tunnetuista esittäjistä ja sen tyylin luojista. Hän ylitti roturajat, ja suureksi osaksi hänen ansiostaan afroamerikkalaiseen rhythm and bluesiin pohjautuva rock and roll -musiikki nousi yleiseen suosioon 1950-luvulla. Suhtautuminen Elvikseen vaihteli etenkin 1950-luvulla ihailusta halveksuntaan. Arvostelijat syyttivät häntä nuorisorikollisuuden lietsonnasta, hänen laulutapansa ja lavaliikehdintänsä oli joidenkin mielestä rivoa, ja jotkut tuomitsivat hänen tapansa yhdistää mustaa ja valkoista musiikkia.


title: Elvis Presley

text:
Guinness World Recordsin mukaan Elviksellä on sooloartisteista eniten listaykköskappaleita.
Elviksen kappaleista 149 nousi Yhdysvalloissa Billboardin Hot 100 -listalle. Näistä 114 nousi top-40:een, 40 nousi top-10:een ja 18 listaykköseksi. Elviksen albumeista 10 nousi Yhdysvaltain poplistaykköseksi. Poplistojen lisäksi hänen levytyksensä menestyivät country-, rhythm and blues- ja gospel-listoilla sekä ulkomaiden listoilla. Elviksen albumeista 53 nousi top-40:een Billboardin 200 -listalle.


title: Elvis Presley

text: Elviksen kappaleista 164 nousi Yhdistyneessä kuningaskunnassa Britannian singlelistalle. Kappaleista 139 nousi top-40:een, 76 nousi top-10:een ja 21 listaykköseksi. Elviksen albumeista 13 nousi Britannian albumilistan ykköseksi. Elviksellä on myös Yhdistyneessä kuningaskunnassa enemmän listaykköskappaleita ja listaykkösalbumeita kuin kellään muulla artistilla. Elviksen albumeista 93 nousi top-40:een ja 51 top-10:een Britannian albumilistalle.


title: Elvis Presley

text: Elviksen kuoleman jälkeen julkaistuja hittisinglejä vuosien 1978–1981 ajalta olivat ”Unchained Melody”, ”Are You Sincere”, ”There's A Honky Tonk Angel (Who Will Take Me Back In)”, ”Guitar Man” ja ”Lovin' Arms”.


title: Elvis Presley

text: Vuonna 2002 julkaistu kokoelma-albumi "ELV1S 30 #1 Hits" nousi ensimmäisellä listaviikollaan listaykköseksi 17 maassa, muun muassa Yhdysvalloissa, Yhdistyneessä kuningaskunnassa, Kanadassa, Ranskassa, Australiassa, Ruotsissa, Tanskassa, Suomessa ja muualla Euroopassa. Vuonna 2003 julkaistu kokoelma-albumi "Elvis 2nd To None" nousi Yhdysvaltain popalbumi listan kolmannelle sijalle.


title: Elvis Presley

text: Vuosina 2015 ja 2016 julkaistut kokoelma-albumit "If I Can Dream" ja "The Wonder of You" nousivat sekä Britannian albumilistan ykkösiksi että Billboardin Classical Albums -listan ykkösiksi.


title: Elvis Presley

text: Vuonna 2015 julkaistu kokoelma-albumi "Elvis Presley Forever" nousi Billboardin Top Rock Albums -listan ykköseksi.


title: Elvis Presley

text: Vuonna 2017 julkaistu kokoelma-albumi "Christmas With Elvis And The Royal Philharmonic Orchestra" nousi myös Billboardin Classical Albums -listan ykköseksi.


title: Elvis Presley

text: Elvis Presleyn levyjä on myyty maailmanlaajuisesti arvioiden mukaan noin 2,5 miljardia. Tämä tekee hänestä kaikkien aikojen myydyimmän artistin.


title: Elvis Presley

text: Guinness World Records on vahvistanut Elviksen olevan kaikkien aikojen myydyin artisti yli miljardin levyn myynnillä.


title: Elvis Presley

text: Elviksen ensimmäinen joululevy "Elvis' Christmas Album" vuodelta 1957 on maailman myydyin joululevy ja sitä on myyty yli kymmenen miljoonaa kappaletta.


title: Elvis Presley

text: Elvis esitti vuosina 1954–1957 yhteensä 643 konserttia. Hän palasi esiintymislavoille vuonna 1969 ja esitti vuosina 1969–1977 yhteensä 1 147 konserttia. Elämänsä aikana hän esiintyi Yhdysvaltain ulkopuolella vain kolmasti: Ottawassa, Vancouverissa sekä Torontossa vuonna 1957. Eversti Tom Parker sai vuodesta toiseen useita tarjouksia muun muassa Japanin ja Australian kiertueista, muttei ottanut niitä vastaan. Syynä tähän on yleisesti pidetty Parkerin taustaa luvattomana maahantulijana ja Yhdysvaltain passin puuttumista häneltä.


title: Elvis Presley

text: Vuosien saatossa lukuisia Elviksen konsertteja erityisesti vuosilta 1969-1977 on julkaistu erilaisina ja eri tasoisina taltiointeina. Erilaisia epävirallisia livealbumeita on julkaistu niin 16-raitaisten "multitrack" -äänitysten, miksauspöytänauhojen kuin fanien omien äänitystenkin pohjalta. Myös Elviksen virallinen levy-yhtiö, Sony Music (RCA toimii nykyään Sonyn alaisuudessa) on julkaissut lukuisia multitrack- ja miksauspöytä-äänityksiä keräilijöille suunnatussa Follow That Dream (FTD)-sarjassaan.


title: Elvis Presley

text: Hän sai tähden Hollywood Walk of Fameen vuonna 1960.


title: Elvis Presley

text: Elvis voitti kolme Grammy-palkintoa vuosina 1967, 1972 ja 1974. Hän sai ne kaikki gospelista.


title: Elvis Presley

text: The Recording Academy myönsi Elvikselle Grammy elämäntyöpalkinnon vuonna 1971.


title: Elvis Presley

text: Elvis valittiin vuonna 1971 Nuorkauppakamarin ”vuoden kymmenen merkittävän nuoren miehen” listalle.


title: Elvis Presley

text: Elvis voitti Golden Globen dokumenttielokuvasta "Elvis kiertueella" vuonna 1973.


title: Elvis Presley

text: Elvis sai American Music Awardsin ensimmäisen postuumisti myönnetyn ansiomerkin vuonna 1987.


title: Elvis Presley

text: Elviksellä on enemmän kultalevyjä (117), platinalevyjä (67) ja tuplaplatinalevyjä (27) kuin kellään muulla artistilla tai yhtyeellä.


title: Elvis Presley

text: Elvis on valittu rock and roll-, country-, gospel-, rockabilly- ja rhythm and blues Hall of Fameen. Elvis oli ensimmäinen artisti, joka on valittu sekä rock and roll-, country- että gospel Hall of Famen jäseneksi.


title: Elvis Presley

text: Yhdysvaltain postilaitos julkaisi tammikuussa 1993 Elvis-postimerkin, jossa on kuva nuoresta Elviksestä. Postimerkistä tuli Yhdysvaltain laajimmin julkaistu postimerkki ja historian kaikkien aikojen myydyin muistopostimerkki 500 miljoonalla kappaleella.


title: Elvis Presley

text: Elvis Presley oli internetin ladatuin musiikkiartisti vuosina 2003–2013.


title: Elvis Presley

text: YouTubessa Elvis Presley -videoita on katsottu yli 2,8 miljardia kertaa.


title: Elvis Presley

text: Elviksellä on yli 400 virallista faniklubia ympäri maailman ja tämän lisäksi maailmassa toimii noin 35 000 Elvis-imitaattoria, osa harrastuspohjalta ja osa ammattimaisesti.


title: Larry Silverstein

text: Larry Silverstein on yhdysvaltalainen kiinteistösijoittaja ja Silverstein Properties Inc. -yhtiön johtaja.


title: Larry Silverstein

text: Silverstein solmi useiden investoijien tukemana 99-vuotisen ja 3,2 miljardin dollarin arvoisen vuokrasopimuksen New Yorkin World Trade Centeristä ja useista muista kiinteistöistä huhtikuussa 2001. WTC-tornit tuhoutuivat syyskuun 11. terrori-iskuissa vain viisi kuukautta sopimuksen solmimisen jälkeen. Silverstein käy yhä eri tahoja vastaan oikeutta iskujen aiheuttamien vahinkojen korvaamisesta. Vuoteen 2014 mennessä Silverstein oli saanut oikeusteitse ainakin 4,6 miljardia dollaria korvauksia eri vakuutusyhtiöiltä.


title: Flying Finn

text: Flying Finn Oy oli Suomen ensimmäinen halpalentoyhtiö. Sen kotikenttä oli Helsinki-Vantaan lentoasema.


title: Flying Finn

text: Flying Finn jätti ansiolentolupahakemuksen 4. marraskuuta 2002. Yhtiön alkupääoma oli 1,7 miljoonaa euroa. Yhtiön liikeidea tuli ravintolatoimintaa harjoittavalta Pekka Rantakarilta, ja kuuluisin yhtiön sijoittajista oli entinen ralliautoilija Juha Kankkunen, joka omisti kahdeksan prosentin osuuden yhtiöstä. Halvat lentoliput perustuivat tarkkaan rahankäyttöön, eli lippuja myytiin vain Internetissä ja puhelimitse. Lennoilla ei myöskään tarjottu ilmaisia ruokia, ja peruutusehdot olivat rajoittavat. Lentoyhtiön alku oli lupaava, sillä aikaisemmin linja-autoja ja junia käyttäneet matkustajat ostivat nyt halpoja lentolippuja.


title: Flying Finn

text: Flying Finnin ensilento lähti sunnuntaina 16. maaliskuuta 2003 aikataulussa kello 17.15 kohti Rovaniemeä, jonne se saapui viisi minuuttia etuajassa. Rovaniemellä kaikki matkustajat toivotettiin tervetulleiksi ruusuilla elävän musiikin säestämänä.


title: Flying Finn

text: Yhtiön johtaja oli Peter Sevelius. Koneiden kapteenit olivat Finnairilta eläkkeelle jääneitä. Yhtiön kilpailijoita olivat Finnair, Ryanair ja Söder Airlines. Yhtiö pakotti muun muassa Finnairin laskemaan hintojaan vähän kysytyillä reiteillä jopa yli 50 prosenttia, kun Flying Finn tarjosi jopa 19 euron hintaisia lentoja Suomen sisällä.


title: Flying Finn

text: Flying Finn operoi kahdella MD-83-koneella (OH-LMR ja OH-LMS), jotka oli vuokrattu caymansaarelaiselta yhtiöltä. Yhtiöllä oli lentoyhteydet Helsingistä Ouluun, Kuopioon, Rovaniemelle, Vaasaan, Joensuuhun, Kuusamoon, Ivaloon, Kittilään ja Lontooseen.


title: Flying Finn

text: Tammikuussa 2004 yhtiötä uhkasi lentokoneiden vuokraussopimuksen päättyminen, joka johtui edellisen vuoden marraskuusta lähtien maksamattomista vuokrista. Pahoissa talousvaikeuksissa (velkaa noin 8 miljoonaa euroa) ollut yhtiö perui lentonsa Lontooseen ja aloitti velkasaneerauksen. 27. tammikuuta 2004 yhtiö lopetti kaikki lentonsa ja valmistautui konkurssiin. Konkurssihakemus Vantaan käräjäoikeuteen jätettiin 11. helmikuuta.


title: Flying Finn

text: Yhtiön rahoitusrakenteen parantaminen olisi edellyttänyt merkittävää ulkopuolista lisärahoitusta yhtiön omistajatahojen sijoittaman 3,2 miljoonan euron lisäksi.


title: Flying Finn

text: Yhtiö oli löytänyt sijoittajan, joka saamalla yhtiöstä osake-enemmistön olisi kahdeksan miljoonan euron lainarahoituksen turvin vakauttanut yhtiön rahoitustilanteen. Viranomaisen mukaan tämä ratkaisu ei soveltunut yhtiön tilanteeseen, vaan yhtiön olisi pitänyt nostaa merkittävästi osakepääomaansa. Aiemmin yhtiö oli neuvotellut rahoituksesta vuonna 2003 toistuvasti suomalaisten yritysten ja yksityishenkilöiden kanssa, mutta neuvottelut päättyivät joka kerta siihen, että sijoittajat eivät saaneet määräysvaltaa yrityksessä.


title: Flying Finn

text: Konkurssissa ilman matkalippua jäi 20 000 ihmistä. Vuonna 2008 Turun käräjäoikeus tuomitsi yhtiön avainhenkilöitä 7-11 kuukaudeksi vankeuteen. Entinen toimitusjohtaja ja hallituksen puheenjohtaja tuomittiin törkeästä velallisen epärehellisyydestä, konsultti ja toinen yhtiön ulkopuolisen henkilö saivat rangaistuksensa avunnannosta törkeään velallisen epärehellisyyteen.


title: Flying Finn

text: Flying Finnin tietä halvoissa kotimaan lennoissa seurasi Blue1, joka aloitti toimintansa Suomen sisäisillä lennoilla Ouluun kaksi kuukautta Flying Finnin konkurssihakemuksen jälkeen.


title: Luettelo Ruotsin hallitsijoista

text:
Tämä on Luettelo Ruotsin hallitsijoista. Luettelo alkaa Munsö-suvun hallitsijasta Eerik Voittoisasta ja loppuu nykyiseen kuninkaaseen Kaarle XVI Kustaaseen.
Stenkil oli Länsi-Götanmaan jaarlin Ragnvaldin poika. Hän oli kuningas noin vuoteen 1066, jolloin alkoi valtataistelu Stenkilin pojan Eerikin ja Eerik Pakanan välillä. Kumpikin kuoli vuonna noin 1067. Kirkkohistorioitsija Adam Bremeniläinen mainitsee, että Stenkilin kuoltua Ruotsin kuninkaana olisi ollut Stenkilin poika Halsten. Myös Venäjällä syntynyt Anund Gardarikilainen mainitaan kuninkaana. Tämän jälkeen kuninkaaksi tuli Haakon Punainen (Håkan Röde), joka hallitsi jonkin aikaa yhdessä Stenkilin pojan Ingen kanssa. Inge mainitaan paavin kirjeessä kuninkaana vuonna 1079.


title: Luettelo Ruotsin hallitsijoista

text: Pakanallinen reaktio sai aikaan sen, että Inge syrjäytettiin Sveanmaalla, ja Uhri-Svenistä (Blot-Sven) tuli kuningas. Inge mainitaan vuonna 1081 vain Länsi-Götanmaan kuninkaana. Uhri-Sven oli Ruotsin viimeinen pakanakuningas. Inge palasi Sveanmaalle ja syrjäytti Uhri-Svenin noin 1085. Tällöin ilmeisesti tuhottiin Uppsalassa ollut pakanatemppeli.


title: Luettelo Ruotsin hallitsijoista

text: Inge kuoli noin vuonna 1110, ja hänen veljenpojistaan Filipistä ja Inge nuoremmasta tuli kuninkaita. Filip kuoli 1118 ja Inge 1120-luvulla. Ragvald Tuittupää valittiin kuninkaaksi Sveanmaalla 1120-luvulla, mutta hänet surmattiin vähän myöhemmin Länsi-Götanmaalla. Maunu Niilonpoika (1106–1134) oli tanskalainen prinssi, joka oli Inge vanhemman tyttärenpoika. Hänet valittiin kuninkaaksi Götanmaalla, mutta ei Sveanmaalla. Sverker vanhempi karkotti hänet Ruotsista noin 1130.


title: Luettelo Ruotsin hallitsijoista

text: Sverkerin ja Eerikin suvut taistelivat Ruotsin kruunusta yli vuosisadan ajan, lopulta valtaan nousi jaarli Birgerin poika Valdemar. Knuut II Pitkään asti eri kuninkaiden valtakausien ajoituksissa on pientä epävarmuutta.


title: Luettelo Ruotsin hallitsijoista

text: Bjälbo-sukua kutsutaan myös Folkunga-suvuksi. Hallituskaudet ovat osittain päällekkäisiä, koska suvun jäsenet toimivat ajoittain toistensa hallitsijakumppaneina. Alaikäisten kuninkaiden hallituskaudella hallitsemisesta vastasi käytännössä holhoojahallitus. Bjälbo-sukuun kuulumaton Matias Kettilmundinpoika johti Ruotsia valtakunnan päämiehenä ("rikshövitsman") vuosien 1318–1319 välillä. Bjälbö-suku hallitsi myös Norjaa vuosina 1319–1387 sen jälkeen, kun Maunu Eerikinpoika peri Norjan kruunun äidinpuoleiselta isoisältään Norjan kuningas Haakon V Maununpojalta.


title: Luettelo Ruotsin hallitsijoista

text: Kalmarin unioni oli Ruotsin, Norjan ja Tanskan valtioliitto vuosina 1389–1521. Mailla oli usein yhteinen kuningas, mutta suuren osan ajasta Ruotsi kieltäytyi tunnustamasta itsevaltaisia tanskalaisia kuninkaita ja valitsi johtoonsa valtakunnan päämiehen ("rikshövitsman"), valtionhoitajan ("riksföreståndare") tai kansallisen kuninkaan.


title: Sverker vanhempi

text: Sverker vanhempi ("Sverker den äldre") oli Ruotsin kuningas noin 1130—1156.


title: Sverker vanhempi

text: Hän oli ehkä aiemman kuningas Blot-Svenin pojanpoika. Sverker on Sverkerien suvun perustaja. Sverkerin asema oli aluksi vahva ainoastaan Itä-Götanmaalla, mutta vähitellen hänestä tuli koko Ruotsin kuningas hänen ajettuaan tanskalaiset maasta. Sverker murhattiin, kun hän oli menossa joulukirkkoon vuonna 1156.


title: Eerik Pyhä

text: Eerik Pyhä (; k. Uppsala 18. toukokuuta 1160) oli Ruotsin kuningas noin vuosina 1156–1160. Jälkimaailma on numeroinut hänet Ruotsin kuningas Eerik IX:ksi.


title: Eerik Pyhä

text: Erikistä ei ole jäänyt mitään merkintöjä oman aikansa lähteisiin. Muistitietoon perustuva pyhimyslegenda kirjattiin muistiin vasta 1290-luvulla. Sen mukaan Eerik oli uplantilaista mahtimiessukua. Vaimokseen hän sai tanskalaisen prinsessan Kristiinan ("Christina Björnsdotter"), joka oli Inge I:n, erään aiemman mahtavan ruotsalaiskuninkaan, tyttärentytär.


title: Eerik Pyhä

text: Eerik Jedvardinpoika teki myöhäisemmän perimätiedon mukaan vuoden 1156 tienoille ajoitetun niin sanotun ensimmäisen ristiretken Suomeen piispa Henrikin kanssa. On epävarmaa tekikö Eerik tosiasiassa retkeä ja jos tekikin, oliko kyse sen paremmin varsinaisesta ristiretkestä kuin valloitusretkestäkään.


title: Eerik Pyhä

text: Legendan mukaan Eerikin murhasi tanskalainen prinssi Maunu Henrikinpoika (Magnus Henriksson) Uppsalan kirkossa 18. toukokuuta 1160. Eerikistä tuli Ruotsin kansallispyhimys. Vanhemmassa historiantutkimuksessa Eerikin kulttiin on yhdistetty vuodelta 1172 peräisin oleva paavi Aleksanteri III:n kirje, jossa kielletään nimeltä mainitsemattoman, juovuspäissään surmatun henkilön kunnioittaminen pyhimyksenä.


title: Eerik Pyhä

text: Hans Rosenfeldtin 1574–1579 kullatusta hopeasta tekemä Eerik Pyhän pyhäinjäännösarkku sijaitsee Uppsalan tuomiokirkossa. Siinä olevaa kalloa on tutkittu radiohiiliajoituksella ja luuston vammoja on analysoitu. Vuonna 2016 julkaistujen alustavien tutkimustulosten mukaan vainajalla on ollut sotavammoja ja hän on kokenut väkivaltaisen kuoleman.


title: Konkurssi

text: Konkurssi on lakisääteinen menettely, jossa selvitetään maksukyvyttömän velallisen ja hänen kaikkien velkojiensa taloudelliset suhteet. Konkurssissa velallisen kaikki omaisuus siirtyy "konkurssipesälle" velkojien määräysvaltaan. Varat muutetaan rahaksi ja jaetaan velkojille lain mukaisessa järjestyksessä.


title: Konkurssi

text: Konkurssissa yrityksen liiketoiminta tavanomaisesti lakkaa. Liiketalouden näkökulmasta konkurssi poistaa markkinoilta toimijat, joiden liiketoiminta ei ole kannattavaa. Luottotappioriskin ja yleisen luotettavuuden vuoksi konkurssilla varmistetaan, että vain riittävän maksukykyiset yritykset saavat toimia markkinoilla.


title: Konkurssi

text: Konkurssi ei ole rangaistus. Konkurssi, johon ei liity väärinkäytöksiä, on luonnollinen osa markkinoiden toimintaa.


title: Konkurssi

text: Konkurssin nimitys tulee latinan sanasta "concursus". Sana viittaa velkojien väliseen kilpailuun maksunsaannista.


title: Konkurssi

text: Jo varhainen roomalainen oikeus tunsi konkurssin. Jos omaisuus ei kattanut velkoja, velallinen vastasi veloistaan ruumiillaan. Jo ennen ajanlaskun alkua konkurssi muuttui niin, että se kohdistui velallisen omaisuuteen ja vapauteen velkavankeutena.


title: Konkurssi

text: Keskiajan lopulla konkurssioikeus kehittyi Pohjois-Italian kaupunkivaltioissa. Konkurssi käsitti muun muassa velkojien valitsemat toimijat varojen hoitamiseen ja realisointiin, tuomioistuinmenettelyn ja julkisen haasteen. Italiankielinen nimitys "banca rotta" tarkoittaa kauppiaan rikkilyötyä kauppapaikkaa tai -penkkiä. Ranskassa konkurssioikeus kehittyi italialaisen järjestelmän pohjalta 1600-luvulta alkaen.


title: Konkurssi

text: Ruotsi-Suomen konkurssioikeus kehittyi 1600-luvun lopulla italialais-ranskalaisen konkurssioikeuden vaikutuksesta. Vuoden 1734 kauppakaari kokosi konkurssia sisältävät määräykset (16 ja 17 luku). Suomessa annettiin "konkurssisääntö" vuonna 1868. Sen esikuva oli Ruotsin konkurssilaki 1862, joka rakentui italialais-ranskalaiselle konkurssitraditiolle. Konkurssisääntö korvattiin Suomessa "konkurssilailla" vasta vuonna 2004. Velkavankeus poistettiin jo 1895.


title: Konkurssi

text: Konkurssin tarkoitus on maksukyvyttömän yrityksen toiminnan lopettaminen ja varojen jako velkojien kesken. Tätä kutsutaan likvidaatioksi. Konkurssilla ei tavoitella liiketoiminnan jatkamista paitsi, jos sillä turvataan paremmat jako-osuudet velkojille.


title: Konkurssi

text: Konkurssimenettelyä säätelee erityinen konkurssilaki. Suomessa nykyisin voimassa oleva konkurssilaki tuli voimaan 1. syyskuuta 2004. Sitä ennen oli voimassa vuonna 1868 säädetty "konkurssisääntö".. Konkurssin eräitä vaikutuksia koskevia määräyksiä löytyy useista muistakin laeista kuten muun muassa työsopimuslaista.


title: Konkurssi

text: Jotta velallinen voidaan asettaa konkurssiin, sen tulee olle "konkurssikelpoinen". Konkurssikelpoisia ovat luonnolliset henkilöt ja usemmat yhteisöt. Konkurssikelpoisia ovat osuuskunta, osakeyhtiö, avoin yhtiö, laivanisännistöyhtiö, henkilöstörahasto, sijoitusrahasto, maksulaitos sekä luotto- ja vakuutuslaitokset, mukaan lukien työeläkevakuutuslaitokset, tiekunta, uittoyhteisö, ojitusyhteisö ja keskivedenkorkeuden alentamista varten perustettu yhteisö. Konkurssikelpoisia ovat myös säätiö, rekisteröity yhdistys, asumisoikeusyhdistys, yliopisto ja kuolinpesä. Myös konkurssipesä voidaan asettaa konkurssiin. Oikeushenkilö säilyy konkurssikelpoisena, vaikka se olisi purettu tai poistettu rekisteristä.


title: Konkurssi

text: Konkurssikelpoisia eivät ole valtio, kunta, Ahvenanmaan maakunta, valtion liikelaitos, itsenäinen julkisoikeudellinen laitos (muu kuin yliopisto) tai evankelisluterilainen ja ortodoksinen kirkko tai näiden seurakunta tai seurakuntayhtymä. Konkurssikelpoisia eivät myöskään ole rekisteröimätön yhdistys, yrityksen sivuliike tai muu epäitsenäinen osa, siviiliyhtiö (yhteisomistussuhde), elinkeinoyhtymä tai verotusyhtymä.


title: Konkurssi

text: Konkurssiin asettamisen edellytyksenä on, että velallinen on maksukyvytön. Maksukyvyttömyys tarkoittaa, että velallinen on muutoin kuin tilapäisesti kykenemätön maksamaan velkojaan niiden erääntyessä. Yritysten välisissä suhteissa tilapäinen maksukyvyttömyys ei voi kestää muutamaa kuukautta pidempään. Merkiksi maksukyvyttömyydestä käy muun muassa maksujen julkinen lakkauttaminen, tulokseton ulosotto ja konkurssiuhkaisen maksukehotuksen maksamatta jättäminen. Viime mainitulla tarkoitetaan, että velkoja on todistettavasti lähettänyt velalliselle maksukehotuksen selvästä ja erääntyneestä saatavasta, ja velallinen ei ole sitä viikon kuluessa maksanut. Maksukehotuksessa on mainittava konkurssin uhka.


title: Konkurssi

text: Velallinen asetetaan konkurssiin joko velallisen omasta tai velkojan hakemuksesta. Kun velkoja hakee konkurssia, hakemukseen on liitettävä selvitys saatavasta, jonka perusteella konkurssia haetaan. Kun velallinen itse hakee konkurssia, riittää normaalisti se, että velallinen ilmoittaa olevansa maksukyvytön. Konkurssiasian käsittelee se tuomioistuin, jonka alueella yhtiön hallintoa Suomessa pääasiassa hoidetaan; konserniin kuuluvan yhtiön hakemus voidaan käsitellä myös siinä käräjäoikeudessa, joka olisi toimivaltainen samaan konsernin kuuluvan toisen yhtiön konkurssissa.


title: Konkurssi

text: Menettelyn aluksi määräysvalta omaisuudesta siirtyy velalliselta "konkurssipesälle". Määräysvaltaa pesässä käyttävät velkojat. Heillä on oikeus päättää omaisuuden realisoinnista ja kanteiden nostamisesta pesän nimissä. Määräysvaltaa velkojat käyttävät saataviensa suhteessa siten, että yksi euro tuottaa yhden äänen. Usein kuitenkin suurimmat velkojat tekevät päätökset eivätkä pienvelkojat ole päätöksenteossa mukana.


title: Konkurssi

text: Tuomioistuin määrää konkurssipesälle "pesänhoitajan" samalla, kun velallinen asetetaan konkurssiin"." Velkojat ja velallinen voivat tehdä ehdotuksia, kenet tehtävään valitaan. Pesänhoitajaksi pääsyyn ei ole tutkintovaatimusta, mutta suurin osa on asianajajia. Pesänhoitajan tehtävänä on huolehtia konkurssihallinnosta. Yleistä päätösvaltaa hänellä ei ole, vaan se kuuluu velkojille. Pesänhoitajan tulee toimia velkojien yhteiseksi eduksi. Vaikka suurimmilla velkojilla on käytännössä sananvaltaa pesänhoitajan valintaan, hänen on oltava puolueeton. Tarvittaessa pesänhoitajia voidaan määrätä useampia kuin yksi; se voi olla tarpeen pesän laajuuden perusteella.


title: Konkurssi

text: Pesänhoitajan tehtäviin kuuluu pesän selvittäminen, valvontoihin, jakoluetteloon ja tilitykseen liittyvät tehtävät, omaisuuden realisointi sekä juokseva hallinto ja muut tehtävät. Pesänhoitajan tulee ottaa haltuunsa konkurssipesän omaisuus, laatia pesäluettelo ja velallisselvitys.


title: Konkurssi

text: Velkojat tekevät päätökset tehdään "velkojainkokouksessa". Kokouksia pidetään ainakin kaksi: alkukokous ja loppukokous. Tarvittaessa pidetään myös välikokouksia. Alkukokous voidaan jättää pitämättä, jos konkurssi tulee raukeamaan tai pesäluetteloa ei voida laatia. Kokouksen päätökseksi tulee mielipide, joka saa enemmistön "annetuista äänistä". Velkojan äänimäärän peruste on konkurssisaatavan pääoma ja ennen konkurssia kertynyt korko. Ne lasketaan euroissa sentin tarkkuudella. Konkurssin jälkeen kertynyt korko otetaan huomioon vain etuoikeutetuilta saatavilta. Viimesijaiset saatavat eivät tuota äänioikeutta, jos on ilmeistä, ettei saatavalle kerry jako-osuutta; näin on käytännössä aina.


title: Konkurssi

text: Velkojat voivat asettaa velkojatoimikunnan, joka neuvoa-antavana elimenä avustaa pesänhoitajaa, valvoo pesänhoitajan toimintaa sekä suorittaa ne tehtävät, jotka velkojainkokous on sille antanut. Laajassa konkurssipesässä velkojatoimikunta on asetettava, jollei sen asettamatta jättämiseen ole erityistä syytä.


title: Konkurssi

text: Velkojien on "valvottava saatavansa", jotta ne voivat käyttää konkurssipesässä oikeuksiaan ja saada jako-osuutta. Valvonta tarkoittaa, että velkojien on ilmoitettava pesänhoitajalle saatavansa tämän asettamaan valvontapäivään mennessä. Jos valvontaa ei tehdä, tapahtuu "prekluusio" eli velka lakkaa suhteessa konkurssipesään. Tällöin velkoja menettää velkojan asemansa pesässä ja oikeutensa jako-osuuteen.


title: Konkurssi

text: Jos velkoja jättää saatavansa valvomatta määräajassa, on hänellä mahdollisuus jälkivalvontaan. Jälkivalvonta on maksullista. Maksua ei peritä, jos velkojalle ei ole ilmoitettu valvonnasta, velkojalla on laillinen este tai jos velkoja on yksityishenkilö ja maksun periminen olisi kohtuutonta.


title: Konkurssi

text: Vaikka velkoja olisi laiminlyönyt valvonnan ja saatava jäisi konkurssin ulkopuolelle, velallisen vastuu velasta ei pääty. Velkoja voi periä saatavaansa niistä varoista, joita velallinen konkurssin jälkeen hankkii tai saa.


title: Konkurssi

text: Valvonnan perusteella pesänhoitaja laatii "jakoluettelon". Jakoluettelo vahvistetaan tuomioistuimessa. Vahvistettu jakoluettelo on velkaselvittelyn päätepiste. Jakoluettelo määrää lopullisesti, mitkä saatavat ovat oikeutettuja jako-osuuteen.


title: Konkurssi

text: Konkurssipesään kuuluu koko omaisuus, joka velallisella on konkurssin alkaessa, sekä myös omaisuus, joka sinne saadaan palautettua. Konkurssipesän varallisuuteen lasketaan myös pesän mahdollisesti harjoittaman liiketoiminnan tuotto. Konkurssipesällä on melko paljon harkintavaltaa omaisuuden myynnin suhteen. Omaisuutta voidaan myydä pakkohuutokaupalla tai yrityksen jotkin osat voidaan myydä toimivina kokonaisuuksina. Myynnistä on tavoitteena paras mahdollinen tulos.


title: Konkurssi

text: Varat jaetaan velkojille saatavien keskinäisessä suhteessa. Varat kohdistetaan saataville etuoikeusjärjestyksessä niin kauan kuin varoja riittää. Etuoikeusjärjestys on seuraava:Etuoikeutettujen saatavien korko saa saman etuoikeuden kuin etuoikeutetun saatavan pääomalla on. Sen sijaan etuoikeudettomien saatavien korko kuuluu viimesijaisiin saataviin.


title: Konkurssi

text: On tavallista, että maksuvaikeuksien tullen tavanomaista lainaa joudutaan muuttamaan pääomalainaksi. Sen asema konkurssissa on erittäin huono.


title: Konkurssi

text: Työntekijäsaatavilla tai veroilla ei ole konkurssissa etuoikeutta. Etuoikeus on poistettu vuonna 1993.


title: Konkurssi

text: Jos konkurssipesän varat ovat vähäiset, konkurssi "raukeaa". Raukeamisesta päättää tuomioistuin. Raukeaminen voi tapahtua kahdella perusteella: kun pesän omaisuuden arvo alittaa konkurssimenettelyn kustannukset eikä kukaan velkojista halua maksaa vajetta tai kun etuoikeudettomille velkojille jaettava määrä jäisi epätarkoituksenmukaisen pieneksi. Konkurssiasian neuvottelukunnan vuoden 2005 suosituksen mukaan pesässä tulisi pääsääntöisesti olla vapaita varoja vähintään noin 20 000 euroa.


title: Konkurssi

text: Kun konkurssipesä raukeaa, omaisuus vapautuu vallintarajoituksista. Ulosmittaus on kuitenkin mahdollista sen sijaan, että varat palautettaisiin velalliselle.


title: Konkurssi

text: Raukeamisen sijaan konkurssi voi jatkua julkisselvityksenä. Tuomioistuini voi päättää julkisselvityksestä, jos on tarvetta selvittää velallisen tai konkurssipesän toimia tai väärinkäytöksiä.


title: Konkurssi

text: Takaisinsaannilla konkurssissa tarkoitetaan takaisinsaannista konkurssipesään annetun lain (26.4.1991/758) mukaisia tilanteita, joissa velallisen tekemiä konkurssia edeltäneitä oikeustoimia (kuten velan maksu) voidaan peräyttää eli palauttaa konkurssipesään.


title: Konkurssi

text: Yleisimmin takaisinsaantia haetaan takaisinsaannista konkurssipesään annetun lain 5 §:n yleisen takaisinsaantiperusteen avulla. Oikeustoimen peräyttäminen edellyttää tällöin, että sillä on sopimattomasti suosittu velkojaa toisten velkojien kustannuksella, siirretty omaisuutta pois velkojien ulottuvilta tai lisätty velkoja velkojien vahingoksi. Lisäedellytyksenä on myös se, että velallinen oli oikeustointa tehtäessä maksukyvytön tai että oikeustoimi osaltaan johti maksukyvyttömyyteen ja että toinen osapuoli oli tai tämän olisi pitänyt olla tietoinen maksukyvyttömyydestä tai ylivelkaisuudesta taikka oikeustoimen merkityksestä velallisen taloudellisille oloille sekä seikoista, joiden vuoksi oikeustoimi oli sopimaton.


title: Konkurssi

text: Myös ennen konkurssia tehty velan maksu voidaan peräyttää takaisinsaannista konkurssipesään annetun lain 10 §:n perusteella mikäli se on tehty kolme kuukautta ennen määräpäivää eli konkurssihakemuksen jättämistä. Tällöin velan maksun peräyttämisen osalta edellytyksenä on, että velka on maksettu epätavallisin maksuvälinein tai ennenaikaisesti taikka määrällä, jota pesän varoihin nähden on pidettävä huomattavana. Maksu ei kuitenkaan peräydy, jos sitä voidaan pitää olosuhteen huomioon ottaen tavanomaisena. Lisäedellytykseksi on lisäksi oikeustieteellisessä keskustelussa asetettu se, että velan maksusta on aiheutunut muille velkojille vahinkoa. Takaisinsaannista konkurssipesään annettuun lakiin sisältyy myös omat säännöksensä mm. lahjan ja osituksen peräyttämiseen konkurssipesään.


title: Konkurssi

text: Tilastollisesti konkurssi on tehotonta velkavastuun täytäntöönpanoa. Vailla etuoikeutta olevat niin sanotut tavalliset velkojat saavat keskimäärin vain 4–5 prosentin jako-osuuden saatavastaan. Tehottomuus johtuu konkurssin kustannuksista ja omaisuuden rahaksi muuttamisessa syntyvistä tappioista.


title: Konkurssi

text: Useimmat konkurssit päättyvät Suomessa kahden vuoden kuluessa siitä, kun velallinen asetettiin konkurssiin. Tavallinen syy konkurssin pitkittymiseen ovat oikeudenkäynnit.


title: Konkurssi

text: Suomessa verottaja tai vakuutusyhtiö tekevät 90 prosenttia kaikista konkurssihakemuksista. Taloustaantuman vuoksi Elinkeinoelämän keskusliitto on vaatinut verottajaa muuttamaan käytäntöään ja antamaan yrityksille lisää maksuaikaa turhien konkurssien välttämiseksi.


title: Konkurssi

text: Konkurssiin voidaan Suomessa asettaa myös luonnollinen henkilö. Konkurssilla ei kuitenkaan vapaudu vastaamasta veloista eikä kyseessä siten ole henkilökohtainen konkurssi. Luonnollisen henkilön konkurssin tarkoituksena on saada parempi selko henkilön varallisuudesta esimerkiksi ulkomailla.


title: Konkurssi

text: Konkurssiin voidaan asettaa kenet tahansa: ulkomaan kansalainen, lapsi tai vajaavaltainen, ilmeisesti ei kuitenkaan diplomaattia. Merkitystä ei ole sillä, toimiiko henkilö yrittäjänä vai ei. Jos henkilö kuolee ennen konkurssia, kuolinpesä voidaan asettaa konkurssiin. Jos henkilö kuolee konkurssin aikana, kuolinpesästä tulee konkurssivelallinen.


title: Konkurssi

text: Luonnollisen henkilön konkurssipesään kuuluu koko hänen omaisuutensa konkurssin alkamishetkellä. Omaisuus tai tulo, jonka hän saa konkurssin jälkeen, ei kuulu konkurssipesään. Luonnollisen henkilön konkurssissa ei siten pyritä hyödyntämään velallisen ansaintakykyä. Uutta tuloa tai omaisuutta voidaan kuitenkin periä normaaliin tapaan ulosotolla.


title: Konkurssi

text: Yhdysvalloissa vallitseva konkurssilainsäädäntö poikkeaa olennaisesti suomalaisesta. Katso pääartikkelit Chapter 7 ja Chapter 11 (lisäksi Chapter 12, joka on maanviljelijä- ja kalastajayrittäjille mahdollinen erityinen konkurssimenettely sekä Chapter 13, joka on yksityishenkilöiden- tai yhtiöiden velkojen uudelleenjärjestely- / lainanhoito-ohjelmamenettely). Konkurssimenettelypetoksesta voidaan rangaista sakolla ja/tai korkeintaan viiden vuoden vankilatuomiolla.


title: Konkurssi

text: Konkurssimenettelyssä velkoja ei pääse kaikkiin omaisuuden muotoihin käsiksi. Exemption-listaksi kutsuttuja menettelyitä on sekä liittovaltion tasolla, että osavaltioiden tasolla. Niistä voidaan käyttää jompaakumpaa (ellei osavaltiolistaa ole säädetty pakolla käytettäväksi, kuten noin 40 osavaltiossa on tehty). Esimerkiksi henkilökohtaiset tavarat kuten vaatteet eivät joudu konkurssissa likvidoitavaksi ja joissakin tapauksissa myös ammatinharjoittamiseen liittyvä omaisuus on suojattu. Joissakin osavaltioissa myös koti ja auto sekä niiden varustukseen kuuluva omaisuus on turvattu. Tapauskohtaisesti osan turvaamattomasta omaisuudesta voi jopa muuttaa turvattuun muotoon ennen konkurssimenettelyyn hakeutumista.


title: Konkurssi

text: Kulttuurisesti konkurssin läpikäyminen ei ole samalla tavoin leimaavaa kuin Suomessa, vaan sitä voidaan pitää jopa positiivisena oppimiskokemuksena.


title: Konkurssi

text: Ruotsissa konkurssin () voivat käydä läpi sekä yritykset että yksityishenkilöt. Joko velkoja tai velallinen itse voivat hakea konkurssia. Henkilö tai yritys eivät pääse käsiksi varoihinsa konkurssissa, muutamia poikkeuksia lukuun ottamatta. On tavanomaista että yritykset vähentävät velkojaan konkurssimenettelyn kautta. Entinen tai uusi omistaja perustaa uuden yrityksen joka ostaa konkurssiin menneeltä yritykseltä tärkeimmän omaisuuden jättäen velat jälkeensä.


title: Konkurssi

text: Muodollista konkurssia harvoin tehdään yksityishenkilöille. Velkojat voivat hakea rahaa viranomaisten avulla muutenkin, ja velalliset eivät hyödy siitä mitenkään koska kuluja tulee lisää ja velat säilyvät. Todella maksukyvyttömät voivat saada velka-armahduksen velanpuhdistusprosessin () kautta. Jätettyään hakemuksen he saavat maksusuunnitelman, jossa he maksavat niin paljon kuin kykenevät viiden vuoden ajan, jonka jälkeen kaikki jäljellä oleva velka armahdetaan. Tämä prosessi tuli mahdolliseksi vuonna 2006, sitä ennen kaikki velat säilyivät läpi elämän.


title: Kaarle Sverkerinpoika

text: Kaarle Sverkerinpoika oli Ruotsin kuningas 1161–1167.


title: Kaarle Sverkerinpoika

text: Kaarle oli Sverker Vanhemman poika, josta tuli kuningas hänen voitettuaan Eerik Pyhän murhanneen Maunu Henrikinpojan vuonna 1161. Hänen aikanaan perustettiin luostareita ja vuonna 1164 myös Uppsalan arkkihiippakunta. Eerik Pyhän poika Knuut tappoi Kaarlen Visingössä vuonna 1167.


title: Kaarle Sverkerinpoika

text: Keskiaikaiset kronikat eivät tunne yhtään aikaisempaa ruotsalaista Kaarle-nimistä kuningasta, mutta Johannes Magnus nimesi Kaarle Sverkerinpojan vuonna 1554 ilmestyneessä kronikassaan seitsemänneksi, ja näin seitsemästä alkava numerointi on jäänyt pysymään Kaarle-nimisillä kuninkailla.


title: Knuut Eerikinpoika

text: Knuut Eerikinpoika oli Ruotsin kuningas vuosina 1167–1195.


title: Knuut Eerikinpoika

text: Knuut joutui maanpakoon isänsä Eerik Pyhän kuoltua vuonna 1160. Hän palasi vuonna 1167 ja kaappasi Göötanmaan ja Upplannin kuninkuuden kuningas Kaarlelta. Seuraavat kuusi vuotta hän taisteli Itä-Göötanmaan vallasta Sverker vanhemman poikien kanssa, ja vasta vuonna 1173 Knuut saattoi kutsua itseään koko Ruotsin kuninkaaksi. Knuutilla oli neljä poikaa, joista Jon, Knut ja Joar saivat surmansa Älgaråsin taistelussa vuonna 1205, mutta neljäs, Eerik Knuutinpoika, nousi Ruotsin kuninkaaksi 1208.


title: Knuut Eerikinpoika

text: Knuut oli ensimmäinen Ruotsin kuningas, jonka kirjoittamia kirjeitä on tallella Valtionarkistossa.


title: Sverker II Kaarlenpoika

text: Sverker II Kaarlenpoika (noin 1164–1210) oli Ruotsin kuningas 1196–1208.


title: Sverker II Kaarlenpoika

text: Sverkerin isän Kaarle Sverkerinpojan kuoltua hänet kasvatettiin Tanskassa. Kun Knuut Eerikinpoika kuoli, Sverker valittiin kuninkaaksi.


title: Sverker II Kaarlenpoika

text: Vuonna 1205 hän löi Knuutin pojat Älgaråsin taistelussa mutta hän hävisi Eerik Knuutinpoikaa vastaan käydyn Lenan taistelun vuonna 1208. Hän joutui pakenemaan Tanskaan. Hän palasi vuonna 1210 mutta hävisi Gestrilenin taistelun Eerikiä vastaan.


title: Killer

text: Killer oli suomalainen pop-rockyhtye, jonka solisti oli Siiri Nordin. Yhtyeen tunnetuimmat kappaleet ovat ”All I Want”, ”Naughty Boy” ja ”Liar”.


title: Killer

text: Killerin tuottajia toimivat pääasiassa Lauri Ylönen ja Pauli Rantasalmi. Yhtye oli osa usean yhtyeen kaveriyhteisöä, Dynastyä, johon kuuluivat muun muassa The Rasmus ja Kwan. Sittemmin Sunrise Avenuen esikoisalbumin tuottanut Jukka Backlund toimi yhtyeen keikoilla kosketinsoittajana sekä apulaistuottajana yhtyeen toisella studioalbumilla "Sure You Know How to Drive This Thing".


title: Killer

text: Yhtye jäi keikkatauolle keväällä 2004 ja alkuvuodesta 2005 sen ilmoitettiin hajonneen.


title: Varkaus (kaupunki)

text:
Varkaus (ennen vuotta 1929 Warkaus) on Suomen kaupunki Pohjois-Savon maakunnan eteläosassa. Kaupungissa asuu ihmistä, ja sen pinta-ala on  km², josta  km² on vesistöjä. Väestötiheys on asukasta/km². Varkauteen liittyi 1. tammikuuta 2005 Kangaslammin kunta.
Varkaus on tunnettu teollisuuskaupunki; siellä sijaitsevat mm. Stora Enson (aiemmin A. Ahlström Osakeyhtiön) Varkauden tehtaat ja myös Foster Wheeler ja Andritz. Kaupungissa ilmestyy paikallislehti, Warkauden Lehti.


title: Varkaus (kaupunki)

text: Varkauden väkiluvun laskeminen etenkin 2000-luvulla johtuu suurelta osin paperiteollisuuden kokemasta rakennemuutoksesta, jonka seurauksena työpaikat alalla ovat vähentyneet huomattavasti. Rakennemuutos on vaikuttanut myös Varkauden tehtaiden toimintaan.


title: Varkaus (kaupunki)

text: Varkaudessa sijaitsee Suomen itäisin ruotsinkielinen koulu, Svenska skolan i Varkaus.


title: Varkaus (kaupunki)

text: Varkaus sijaitsee Pohjois-Savon maakunnan eteläosassa. Sen naapurikunnat ovat Heinävesi, Joroinen, Leppävirta, Rantasalmi ja Savonlinna.Vuoden 2017 lopussa Varkaudessa oli 21 155 asukasta, joista 19 178 asui taajamissa, 1 646 haja-asutusalueilla ja 331 asukkaan asuinpaikan koordinaatit eivät olleet tiedossa. Taajama-aste lasketaan niistä asukkaista, joiden asuinpaikan koordinaatit ovat tiedossa; Varkauden taajama-aste on 92,1 %. Varkauden taajamaväestö jakautuu kolmen eri taajaman kesken:


title: Varkaus (kaupunki)

text: Kaupungin keskustaajama on lihavoitu. Asteriskilla (*) merkityt taajamat kuuluvat tähän kaupunkiin vain osittain. Varkauden keskustaajama ulottuu pieniltä osin myös Leppävirran kunnan alueelle. Kuvansin taajama sijaitsee pääosin Joroisten kunnan alueella.


title: Varkaus (kaupunki)

text: Varkaudessa on useita kanavia:


title: Varkaus (kaupunki)

text: Ensimmäinen kirjallinen maininta löytyy vuodelta 1323 Pähkinäsaaren rauhankirjasta, jossa yhtenä rajamerkkinä mainitaan Sithin (nykyinen Siitinselkä) rannalla sijaitseva lappalaisten talvikylä. Vakituista asutusta alueelle alkoi syntyä 1400-luvulla Olavinlinnan (keskiaikainen linna Savonlinnassa) valmistumisen aikoihin ja seuraavan vuosisadan vaihteen seutuvilla perustettiin Varkauteen kruunun kalastamo. Varkaus oli lähellä saada kaupunkioikeudet jo 1700-luvulla, mutta ne saikin Kuopio.


title: Varkaus (kaupunki)

text: Vuonna 1792 kuninkaallisella asetuksella Varkauteen perustettiin laivastotukikohta, johon sijoittui ”Kuninkaallisen armeijan laivaston meritykistörykmentin vapaaehtoiskomppania”. Tästä syystä Varkautta kutsuttiin Laivalinnaksi. Laivalinna oli toiminnassa Suomen sotaan asti, jolloin Venäjä valtasi koko Suomen alueen. Kaupungissa on yhä Laivalinnankatu.


title: Varkaus (kaupunki)

text: Varkaus kehittyi 1800-luvun kuluessa merkittäväksi teollisuuskeskukseksi (puu ja paperiteollisuus sekä laivanrakennus) saatavilla olevan vesivoiman ansiosta, ja koska sillä oli erinomainen sijainti vesireittien varrella. Varkauden Taipaleen kanava oli ensimmäinen Suomessa rakennettu sulkukanava, ja se mahdollisti yläpuolisen Leppävirran reitin yhdistämisen laivaliikenteelle Saimaan alueen vesiteiden kanssa.


title: Varkaus (kaupunki)

text: Varkauden kaavoitustyö sai alkunsa 1900-luvun alussa Varkauden ruukin siirryttyä A. Ahlström Osakeyhtiön omaisuuteen ja Walter Ahlströmin noustua yhtiön pääjohtajaksi. Ahlström lähti voimakkaasti kehittämään Varkauden puunjalostusteollisuutta. Ruukin väkimäärä kasvoi voimakkaasti suurten rakennusvuosien myötä. Ruukki vastasi niin kaavoituksesta, kuin asuntopolitiikasta ja myös julkisista tehtävistä Varkauden ollessa vielä ilman kunnallista itsenäisyyttä.


title: Varkaus (kaupunki)

text: Walter Ahlströmillä oli visio kokonaisesta kaupungista, joka muodostuisi teollisuuslaitosten ympärille. Ahlström osallistui kaupunkinsa suunnitteluun aktiivisesti, hänen pyrkimyksensä oli luoda uudenlainen teollisuusyhdyskunta, jossa kaikki toiminnot olivat osana kokonaisuutta.


title: Varkaus (kaupunki)

text: A. Ahlström Osakeyhtiö tilasi arkkitehtiveljekset Ivar ja Valter Thomélta Varkauden ensimmäisen asemakaavan vuonna 1913. Kaava vahvistettiin vuonna 1916, siinä teollisuusrakennukset sijoittuivat Huruskosken varrelle ja Pirtinniemeen, hallinto ja palvelut Päiviönsaarelle ja asutus hierarkkisessa järjestyksessä Kommilaan ja Kosulanniemeen. Näitä osia yhdisti Ahlströminkatu, bulevardimainen puistokatu. Sisällissota (1918) ja sen jälkeensä jättämä trauma leimasi tehdaspaikkakunnan henkistä ilmapiiriä vuosikymmenten ajan. Jako punaisiin ja valkoisiin säilyi sodan jälkeenkin.


title: Varkaus (kaupunki)

text: Varkaudesta tuli taajaväkinen yhdyskunta vuonna 1928, itsenäinen Leppävirran ja Joroisten kunnista lohkaistu kauppala 1929 ja kaupunki 1962.


title: Varkaus (kaupunki)

text: Paikkajako (43 paikkaa) koostuu vaalikaudella 2013-2016 seuraavasti:Seuraavassa kuvaajassa on esitetty kaupungin väestönkehitys viiden vuoden välein vuodesta 1980 lähtien. Käytetty aluejako on 1.1.2013 tilanteen mukainen.


title: Varkaus (kaupunki)

text: Vuoden 2018 aluejaon mukaan Varkaudessa on seuraavat Suomen evankelis-luterilaisen kirkon seurakunnat:


title: Varkaus (kaupunki)

text: Suomen ortodoksisen kirkon seurakunnista Varkauden alueella toimii Saimaan ortodoksinen seurakunta.


title: Varkaus (kaupunki)

text: Seuraavassa luettelossa on mainittu historiallisella ajalla lakkautetut seurakunnat Varkauden kaupungin nykyisellä alueella.


title: Varkaus (kaupunki)

text: Varkaus sijaitsee valtateiden 5 ja 23 risteyksessä. Varkauden halki kulkee myös Pieksämäki–Joensuu-rata. Varkauden naapurikunnassa Joroisissa sijaitsee Varkauden lentoasema, joka on sittemmin hiljentynyt ja muutettu valvomattomaksi lentopaikaksi.


title: Varkaus (kaupunki)

text: Hiilidioksidiekvivalentti (CO-ekv. tai CO-ekvivalentti) on ilmastotieteessä käytetty suure, joka kuvaa kasvihuonekaasujen yhteenlaskettua ilmastoa lämmittävää vaikutusta.


title: Varkaus (kaupunki)

text: Vuoden 2010 laskelmien mukaan asukaskohtainen hiilijalanjälki oli Varkaudessa Pohjois-Savon kolmanneksi suurin: 15 800 CO-ekv./asukas. Laskelmissa on huomioitu mm. lämmitys, sähkön kulutus, teollisuuden ym. polttoaine, liikenne ja maatalous. Pohjois-Savossa keskimääräinen hiilijalanjälki oli 12 700 CO-ekv./asukas. Suomalaisten keskimääräinen hiilijalanjälki oli 13 900 CO-ekv.


title: Varkaus (kaupunki)

text: Historiallinen Taipaleen kanavan alue on yksi merkittävistä nähtävyyksistä Varkaudessa. Alueella on nähtävissä 1800-luvulta peräisin oleva vanha kanava sekä moderni, yksi Suomen tärkeimmistä kanavista, ja kanavamuseo.


title: Varkaus (kaupunki)

text: Varkaudessa sijaitsee Mekaanisen musiikin museo. Siellä on myös näyttelijä Esa Pakarisen nimeä kantava puisto. Varkauden tunnettuja nähtävyyksiä on esimerkiksi Varkauden pääkirkko, joka tunnetaan sen funkkistyylisyydestä ja Pohjoismaiden suurimmasta freskosta, jonka on maalannut professori Lennart Segerstråle.


title: Varkaus (kaupunki)

text: Warkauden Klubi on entinen virkamiesklubi, jonka historiallinen ja arvokas rakennus tuotiin Terijoelta 1876 Varkauden Päiviönsaareen. Huvila toimi alkujaan ruukinpatruunan asuinrakennuksena ja sittemmin vuosina 1909–1946 paikallisjohtajan asuntona. Sen jälkeen klubia on käytetty hotellina, ravintolana ja virkamiesklubina. Tänä päivän tiloissa voi yöpyä ja järjestää juhlia. Noin tuhannen neliömetrin rakennuksessa järjestetään myös taidenäyttelyitä ja muita tapahtumia.


title: Varkaus (kaupunki)

text: Varkaudessa toimii seitsemän peruskoulua: Kangaslammilla, Luttilassa, Puurtilassa, Kuoppakankaalla, Könönpellossa, Lehtoniemessä sekä Repokankaalla. Lisäksi Varkaudessa toimii ruotsinkielinen koulu. Könönpellon yläkoulun yhdistyttyä vuonna 2010 Päiviönsaareen yläkouluja oli kaksi, Päiviönsaaren koulu sekä Kuoppakankaan koulu. Vuonna 2017 yläkoulut yhdistyivät ja Kuoppakankaalle muodostui 0.-9. luokat käsittävä yhtenäiskoulu, jonka nimeksi tuli Waltterin koulu.


title: Varkaus (kaupunki)

text: Toiseen asteen koulutukseen voi pyrkiä Varkauden lukioon tai Savon koulutuskuntayhtymä Sakkyn ammatillisiin koulutuksiin. Myös Varkauden lukio kuuluu Sakkyyn.


title: Varkaus (kaupunki)

text: Varkaudessa on myös mahdollista opiskella Savonia-ammattikorkeakoulussa.Varkauden pitäjäruoiksi nimettiin 1980-luvulla "kastrokka" eli hernekeitto sekä mustikkavelli.


title: Moottoriajoneuvon varkaus

text: Moottoriajoneuvon varkautta ei ole Suomen rikoslaissa erikseen määritelty vaan se kuuluu yleisten varkausrikosten joukkoon. Rikoksen tarkoituksena on varastaa koko ajoneuvo (esim. auto) siten, että se riistetään pysyvästi oikean omistajan hallusta.


title: Moottoriajoneuvon varkaus

text: Useimmat maat vaativat tunnistenumeroita autoihin varkauksien estämiseksi. Tämä tekee kokonaisten autojen jälleenmyynnin vaikeaksi. Useimmat moottoriajoneuvovarkaat purkavat autot ja myyvät ne osina, jotka eivät ole rekisteröityjä ja joille on suuret markkinat. Toinen vaihtoehto on siirtää ajoneuvo toiseen valtioon, josta ei ole pääsyä samaan tietokantaan. Suosittuja varkaiden keskuudessa ovat myös maat, joissa on heikko tullivalvonta.